ИСҲОҚҲОН ИБРАТ ИЛМИЙ, МАЪНАВИЙ МEРОСИНИНГ ЁШЛАР МАЪНАВИЯТИНИ ЮКСАЛТИРИШДАГИ ЎРНИ - Imom Buxoriy xalqaro ilmiy-tadqiqot markazi\nHome / АЛЛОМАЛАР / ИСҲОҚҲОН ИБРАТ ИЛМИЙ, МАЪНАВИЙ МEРОСИНИНГ ЁШЛАР МАЪНАВИЯТИНИ ЮКСАЛТИРИШДАГИ ЎРНИ\nИСҲОҚҲОН ИБРАТ ИЛМИЙ, МАЪНАВИЙ МEРОСИНИНГ ЁШЛАР МАЪНАВИЯТИНИ ЮКСАЛТИРИШДАГИ ЎРНИ\n22/04/2022\tАЛЛОМАЛАР 82 koʻrilgan\nМамлакатимиз мустақилликка эришганидан сўнг миллий маънавий қадриятлармиз, динимиз, тарихимиз, миллий ўзликни англаш ишларига ҳукуматимиз томонидан алоҳида эътибор қаратилди. Бу борада ёшларни жадидлар томонидан қолдирилган илмий маънавий мерос, уларнинг ибратли ҳаёт йўли, ҳаётий позициялари билан ҳамоҳанг тарзда тарбиялаш жуда муҳимдир. Жадид мутафаккирлари орасида Исҳоқҳон Ибратнинг серқирра ижод фаолияти, ҳаётий қарашлари, у томонидан илгари сурилган ғоялар бугунги кунда ҳам ўз аҳамиятини йўқотмаган. Унинг миллат равнақи йўлидаги ҳаёт йўлини теран англаган ҳолда – келажакка қадам қўйиш, ёшларда фаол фуқаролик позициясини шакллантиришда муҳимдир.\nМақолада жадидчилик ҳаракатининг йирик намояндаларидан бири Исҳоқҳон Ибратнинг илмий маънавий меросининг ёшлар тарбиясидаги аҳамияти, ҳаёт фаолиятидаги ибратли ишлари ёритилган. Унинг (Исҳоқҳон Ибратнинг – ҒМ) серқирра ижодкор, ислоҳотчи, миллий уйғониш даври асосчиларидан бири сифатидаги фаолияти очиб берилган. Шу ўринда Президентимиз таъкидлаганидек: “Турли маънавий таҳдидларга қарши бизнинг ҳавас қилса арзийдиган буюк тарихимиз бор, ҳавас қилса арзийдиган улуғ аждодларимиз бор”.\nДарҳақиқат, Исҳоқҳон Ибратнинг ҳаёт йўли, илмий фаолияти, унинг миллат равнақи йўлидаги жонкуярлиги чин инсонга хос фазилатлардир. Унинг адабий ва тарихий меросини миллий қадриятларнинг тикланиш жараёнига жорий этиш, кенг оммага айниқса ҳозирги кунда ўсиб келаётган ёш авлодни етук қилиб тарбиялашда муҳим ўрин тутади. Ибрат ёшларни маънавий дунёқарашини ўстиришда китоб ўқишга, билимли бўлишга чақиради, у халқ келажагини маърифатда деб билади. Унинг оташин чақириқлари қуйидаги мисраларида яққол намоён бўлади:\nАгар илм ўрганурсиз барча ишда сизга нусратдур.\nБу ашён жадиди мубаддини асли ҳикматдур,\nАжиб бир фойизи арзоқи инсоний вагон келди[2: 56].\n(Ибрат ёшларни билим олиш, юрт равнақи учун ҳисса қўшиш, жамиятнинг барча соҳаларида фаол бўлишга ундайди. Муҳими, Ибрат барча кулфатларнинг дебочаси илмсизликдир, янги ислоҳотлардан ҳикмат олиш кераклигини таъкидлайди.)\nИсҳоқҳон Ибрат 1887 йилда чет эл сафарига – онасини Маккага олиб боришга отланади. Аҳамиятлиси Исҳоқҳон Ибратнинг онасини Маккага олиб бориши унинг ахлоқий қарашларидаги етук тарбияга эга эканлигидан далолат беради. Ислом динидаги етук қадрият ҳисобланган, ота-онага ҳурмат маърифатпарвар ҳаётида ўз аксини топган. Бу эса ҳозирга давр ижтимоий ҳаётидаги кўзга ташланадиган муаммолардан биридир. Бу ўринда ҳам унинг ҳаёти бугунги кун учун ахлоқ намунасидир. Сафар давомида Исҳоқҳон Ибрат чет эл халқлари маданияти, тарихи, илм-фани ютуқлари билан яқиндан танишади. Унинг серқирра ижодкор сифатида айниқса, олти тильда яратилган асари “Луғати ситта ал-сина” ўша даврда барча жадид мактаблари учун чет тилларни ўрганишда муҳим қўлланма вазифасини бажарган. Лекин Туркистонда жорий этилган қаттиқ цензура оқибатида асарнинг босмадан чиқиши анча кечикади. Архивда Ибратнинг Н.Остроумов номига ёзилган икки мактуби сақланади. Жумладан: “1900 йилда 26 февралда. Ҳурматлу Остроумов ҳузурларига саволнома: Ушбу баробаринда сиз улуғ мартабадан ўтуниб сўрайманки, 1898-инчи йилда сиздан илтимос қилиб эдим, ўз таснифларимдан олти тил узра “Ситтати алсина” деган словар китобни босма қилмоқ учун. Марҳамат қилиб икки жуз юборинг, кўрмоқ учун, деган экансиз…боз бўлак маслаҳат қилсак, деб илтимос қилувчи Исҳоқҳон тўрадурман”[3: 15-16].\nИбратнинг чет тилларни ўрганиш йўлидаги саʼйи-ҳаракатлари таҳсинга сазовордир. Ҳозирги даврда Ўзбекистон жаҳон интеграциясига кириб борар экан, чет тилларни ўрганиш қанчалик муҳим эканлигини англаб етдик. Баҳоланки, бобомиз келажак ҳаётни мазкур жиҳатларни бир аср аввал англаб етган эди. Ибратнинг маърифатпарварлик ғоялари асосида нафақат халқ балки, бутун миллат тараққиётида маънавият ва билимнинг аҳамияти нақадар беқиёс эканлиги ётади. Айрим жиҳатларга эътибор қаратсак Исҳоқҳон Ибрат ислом динининг ижтимоий ҳаётдаги ўрнига ўз асарларида кўпроқ урғу беради. Айнан унинг (Исҳоқҳон Ибратнинг – ҒМ) «Мезон уз-замон» асарида маънавий қадриятларнинг мустаҳкамлашдаги асосий мезонлар санаб ўтилган. Асарнинг муқаддима қисмида Ибрат замондошлари бўлган кишиларга – шайхлар, дин пешволари, олимлар, бойлар, ҳокимлар ва бутун ислом аҳлини мол-дунёга ҳирс қўйишдан тийилишга чақиради. Аллоҳнинг бойликка, кибрга ружу қўйган бандаларини нафақат ислом динида балки, бошқа динларда ҳам жазолаши айтиб ўтилган. Асарда Ибрат Қуръон оятларидан фойдаланиб одамларни яхшиликка, эзгуликка бошқариб ёмонликдан қайтаришни ўз олдига мақсад қилиб қўяди.\nҲозирги фуқаролик жамияти ва эркин демократик давлат қураётган Ўзбекистонда қонун устуворлиги халқимизни ҳуқуқий жиҳатдан, дин эса маънавий жиҳатдан тарбиялашда муҳим аҳамият касб этмоғи лозим. Жумладан, мазкур асарда ёшлар тарбиясига доир қуйидаги фикрларни таъкидлаб ўтади: “Аҳлига замон бир ҳоким, нуфуз ул-аҳкомдурки, имконсиз фармойишидан чиқиб бўлмайдур. Замон даврасида банд юрадур. Аҳлини (нг) авторини кўруб, ўз фарзандининг афъолини билгандек, бу аҳлини то вақти келмаса, бир ишга амр қилмайдур. Овони келган вақтда жорий қилур. Ғарбдан бошлаб маданиятга солуб келди, Шарқ тарафга боруб турадур. На учунки аҳли арздан кўб инсон анда эмиш. Аларни (нг) эскидан ўз санойи ва касби камолотлари бўлса ҳам, маданияти ҳозирча йўқ учун, аларнни маданияти қадимани ҳозирга коргар ўлмишлиги замонга маълум учун Шарқ аҳлини Ғарб аҳлидек ҳунар ва саноийлар ва интизомға соладур[4: 14].\nИсҳоқҳон Ибрат мазкур жумлаларда ёшларнинг маълум бир юмуш билан шуғулланмаслиги ва уларни вақти келмаса ҳеч ким бир ишга амр этмаслигини таъкидлайди. Шарқ ва Ғарб маданиятига назар ташласак, ғарб аҳли жамиятни, инсонларни касб ва ҳунар орқали тартибга солади. Шарқ аҳлида эса, касб ҳунар эгаллаш ва ўз соҳаси бўйича камолотга эришиш маданияти тўла-тўкис шаклланмаган.\nДарҳақиқат, Исҳоқҳон Ибрат яшаб, амалга оширган ишлари ўша давр учун ҳам бугунги кунда ҳам муҳим аҳамият касб этмоқда. Исҳоқҳон Ибрат жадидчилик ҳаракатининг йирик вакилларидан бири, матбаачи, публицист, тарихчи, тилшунос ва яна кўплаб соҳаларда фаолият олиб борганлигини ўзиёқ бизда миллий фахр туйғусини уйғотади. Таъкидлаб ўтишимиз жоизки, Ибрат яшаган таҳликали даврда миллат равнақи дея яшашнинг ўзиёқ маърифатпарварнинг инсоний матонатидан далолат беради. Айниқса унинг жамият ижтимоий муҳитининг кўпгина соҳаларида ривожланиш учун фақат ўқиш ва билим олиш керак деган фикрлари ёшларга бир чақириқдир. Исҳоқҳон Ибратнинг чет давлатларга сафар қилиши унинг дунёқарашига катта таъсир кўрсатади. Унинг қуйидаги сўзлари фикримизнинг яққол исботидир. “Бизнинг Русияда Петроград, Масков, Адес (Одесса) ва шунга ўхшаш шаҳарлар бор. Францияда Фарис, Берлин, Вена ва Мадрид, Лондон, Румо, Вашингтон, Шарқда Токио, Истанбул. Мундан бўлак неча шаҳарлар бор, ўзи кичкина бўлса ҳам маданият топган. Бу маданият шаҳарлари маданиятни нима бирлан топган? Илм бирлан,ўқуб…Маданиятни топадурган ва юргузадурган асбоби илм экан”[5: 112].\nҒарбнинг кўплаб мамлакатлари ривожида, техника тараққиётида илм-фан ва замонавий технологиянинг асосида билим ётишини айтиб ўтади. Шу билан бирга миллат равнақ топишида маънавий жиҳатдан юксак камол топган халқнинг ҳам аҳамияти беқиёсдир. Албатта, шахс маънавиятини бойитишда кўплаб аждодларимиз қатори, Исҳоқҳон Ибрат илмий меросининг ҳам ўрни беқиёсдир. Унинг ғояларининг асосида ватан равнақи ва юрт келажагини ривожланган мамлакатлар қаторида кўришни орзу қилган ва эришишга етакловчи қарашлар ётади. Исҳоқҳон Ибрат ҳаётининг кўп йиллари чет давлатларда ўтади. Шу вақтлардан унумли фойдаланган тилшунос кўпгина тиллар қатори бошқа халқлар маданияти, тарихи ва тараққиёт сабабларини ўрганди. Унинг (Исҳоқҳон Ибратнинг – Ғ.М) кўпгина мақолалари ижтимоий ҳаётнинг маълум бир соҳасига бағишланган. Ибрат публистикасининг аҳамиятли жиҳати шундаки, уларнинг аксарияти маърифатпарварлик руҳида ёзилганлигидадир. Исҳоқҳон Ибрат шахс маънавиятини бойитишда дин ва маърифатнинг ўрнини алоҳида таъкидлаб, бу ўринда дин фидоийларининг масъуляти бениҳоя катта эканлигини кўрсатиб ўтади.\nУ сермашаққат оғир меҳнат эвазига Наманганда «Матбайи Исъҳоқия»ни ташкил этди. 1908 — йилда ташкил этилган босмахонада дастлаб Ибратнинг “Санати Ибрат қалами Мирражаб Бандий” асари чоп этилади. “…Нимарсалар, ғоят яҳши ва нафис ўзига боп қоғозда чоп қилиб, зийнатлаб, шоён томоша қилиб, муштарийларимизннг ҳусни рисолаларигаа мазҳар бўлмоқ сай ва ижтиҳодимиздир, хоссатаи вазифамиздир… Анқариб уруфот босмахонаси ҳам очилар, асбоблари ҳам тайёр. Ҳукуматдан ижозат олинган”[6: 117].\nИбрат ташкил этилган босмахонанинг шахсий муҳрини ҳам ишлаб чиқади. Унда қуёшни нур сочаётган тасвири туширилган эди. Унинг марказига эса «илм» сўзи ўйиб ёзилган эди. Албатта, бунда катта маъно бор, Исҳоқҳон Ибрат илмни нур таратиб бутун оламни ёритувчи қуёшга қиёслайди. Дарҳақиқат, китоб илм сарчашмасидир, ундан инсон олам-олам маъно олиши мумкин. Бугунги даврда ҳам ёшларимизнинг маънавиятини бойитишда китобнинг ўрни беқиёсдир. Уларни китобга қизиқтириш ишларига катта эътибор қаратилмоқда, кўплаб танловлар ва мусобақалар, муносиб рағбатлантириш амалга оширилмоқда. Китоб ўқиш ёшларни китобга, илмга муҳаббат руҳида тарбиялаш бугунги куннинг долзарб муаммосидир.\nИсҳоқҳон Ибрат публистикасининг асосий йўналиши – маърифатпарварлик ғояларини тараннум этиш эди. Шу билан бирга унинг мақолаларида жадидчилик ислоҳотларининг жамият ҳаётидаги аҳамияти очиб берган. Ибрат мақолалари чор Россиясининг Туркистонни руслаштириш ва мустамлака тузумини янада мустаҳкамлаш мақсадида жорий этилган бир қанча матбуот нашрларида чоп этила бошлади. Қаттиқ назорат (цензура) даврида бу каби жадидчилик руҳидаги ғояларни тарғиб этишни ўзи катта жасорат эди. Унинг (Ибратнинг – ҒМ) мақолалари жамиятнинг барча жабҳаларини қамраб олган бўлиб, халқни маърифатга маданиятга энг муҳими ғафлат уйқусидан уйғонишга чақиради. Жумладан Ибратнинг “Туркистон вилоятининг газети”да босилиб чиққан «Тўрақўрғондан мактуб» мақоласида шундай дейилади: ”…Бул қарздорликлар мулк алаимизни ва обрўларимизни тўкмакка сабаб бўлган беилм, беҳисоб, бефикр ва маданиятсизликларимиз, бепарволигимиз ва эринчоқлигимиздир…Ҳеч кимда халқға насиҳат йўқ бўлса ҳам қулоғига олмайлар. Ёшлар бўлса, кукли ила ярадурлар.Қарилар аҳли аёлини бетартибда, аҳлоқсиз қилиб ўстирган. Уйлангандим сўнг росхуд отасидан ейдур. Отаси бирор кун камроқ росхуд берса, они ўлдурмакда. ”Ўзидан чиққан балоға қайга борсин давога”. Бу мубталолик, жаҳолат тартибсиз бўлиб, сўкуб катта қилиб, ёшликда кўчада ёнғоқ, ошуқ, ондин каттароқ бўлганда гапхонада сафсата, азкия деган беҳуда сўз урушмоқ, сўкушмоқни таълим оладур. Бу афъоли бадларни, бу мараз дардни доруси илмдур”.\nМақолада Исҳоқҳон Ибрат халқ маънавиятининг иллатларини, ёшлар тарбиясининг камчиликларида ота-оналарининг ролини эътироф этади. Ёшликда болага билим бериш ўрнига унинг маънавиятини заҳарловчи иллатлар томон йэтаклаш жаҳолатга етаклаш билан баробардир. Шу ўринда маърифатпарварнинг бугунги кунда ҳам жамият ривожига ғов бўлувчи кўпгина иллатларга қарши курашда билимни, ўқишни ягона ечим сифатида кўрсатади. Президентимиз Ш.Мирзиёевнинг тўй ҳашамларини тартибга солиш ва ёшларда китобхонлик маданиятини шакллантириш борасидаги саъй-ҳаракатлари юқоридаги фикрларни нечоғли аҳамиятли эканлигидан далолат беради. Шу ўринда таъкидлашимиз жоизки, инсон маънавиятини бойитишда илм маърифатни роли беқиёсдир. Албатта, жадид мутафаккирларининг илгари сурган ғоялари, миллат равнақи йўлида амалга оширган ишлари диққатга сазовордир. Мустақил Ўзбекистоннинг бугунги тараққиёт йўлида айниқса рақамли иқтисодиёт илм-маърифат йилида жамиятнинг барча соҳаларига жорий қилиниши муҳим аҳамият касб этади.\nИсҳоқҳон Ибрат маъориф, илм-фан, маданият, маънавият тарғиби ва халқ онгининг шаклланишида ва уйғонишида матбуотнинг ўрни беқиёс эканлигини англаган эди. Шу боис 1913 йилда «Матбааи Исъҳоқия» қошида «Ат-тижор ал-Наманган» номли газета чиқариш мақсадида саъй-ҳаракатларини бошлаб юборди. Бу ҳақда Оренбургда чиқадиган «Вақт газетаси» қуйидагиларни ёзади: Наманган мўътабар андин Исъҳоқ қози ҳазратлари «Ал-тижор ал-Наманган» исминда бир газета чиқарарға сўраб ариза берди. Бу зот 1908-нчи йилда Наманганда бир матбаа очган эди. Бу йил Кутубхонаи Исъҳоқия” исминда кутубхона очиб, турк, татар, ўзек тилларинда бўлғон адабиёт китоблари олдирди. Ҳозир газета чиқармоқ ҳаддиндадур. Чин кўнгилдан муваффақият тилаймиз”[8: 26].\nМутафаккирнинг газета ташкил этиш орзуси афсуски амалга ошмади. Лекин, бошқа жадид мутафаккирлари каби Исҳоқҳон Ибрат халқ маънавиятини юксалтириш борасидаги амалга оширган ишлари биз учун катта ибратдир. Исҳоқҳон Ибратнинг сермаҳсул ҳаёти, олиб борган ислоҳотчилик ҳаракатлари, амалга оширган бунёдкорлик ишлари диққатга сазовордир. У отасидан қолган 3 таноб ерга халқ учун боғ барпо этади. Европа типида иморат қурдириб, аркига ”Хуш келибсиз Исʼҳоқия боғига!” деб ёзиб қўйди. Бу боғни қишлоқ аҳолиси ҳозир ҳам «Исъҳоқия боғи» ёки «Гулбоғ» деб аташади. Исҳоқҳон Ибрат гулларни беҳуда узмасликка ва тартиб сақлашга чақирувчи афишалар билан боғни безатди.\nУзмагил беҳуда гул, боғбондин андиша қил,\nОри,ори гул узарсан, хоридин андиша қил.\nКимки келди бу чаманга, то гул узмай қўймади,\nЛек ҳар вақт гул узарсан, халқ хушини паша қил [8: 27].\nИсҳоқҳон Ибрат яратган боғда ёки ўша даврда мактабларда уюштирилган тадбирлари замирида ҳам илмга маърифатга ва маданиятга етаклаш бўлган десак адашмаймиз. Исҳоқҳон Ибратнинг ободончилик ишлари ҳам диққатга сазовордир. Албатта, у кишини яратган гулбоғи, ҳозирги ёшларда атроф-муҳитга она ватаннинг ҳар қарич тупроғини авайлашга даъват этади, гўё.\nХулоса сифатида айтишимиз мумкинки, жадид мутафаккирларининг ижодини, илмий меросини, уларнинг фаолиятидаги маънавий-ахлоқий тарбияга тааллуқли фикр-мулоҳазаларни дарслар давомида ўқувчиларга етказиш, уларни миллий руҳда тарбиялаш долзарб масала бўлмоғи лозим. Албатта, ҳар бир фарзанд ватанимиз эртанги кунининг пойдеворидир. Исҳоқҳон Ибрат асарларидаги ёки ҳаёт йўлининг тарбиявий жиҳатларини ёшлар маънавиятига сингдириб борсак, мақсадимизга эришган бўламиз. Демократик давлат барпо этаётган мустақил Ўзбекистоннинг эртанги куни эгалари бўлмиш ёшлар тарбияси биз педагогларга боғлиқ, шундай экан уларга Мустақил Ўзбекистон танлаган энг тўғри ва адолатли йўлдан адашмасликни қанчалик чуқур ўргатсак, шунча яхши натижага эришамиз.\n1.Адабиёт ва санъат, маданиятни ривожлантириш халқимиз маънавий оламини юксалтиришнинг мустаҳкам пойдеворидир. Ўзбекистон Республикаси Президенти Ш.Мирзиёевнинг Ўзбекистон Ижодкор зиёлилари вакиллари билан учрашувидаги маърузаси// Халқ сўзи – 2017 йил, 4 август.\nИбрат, Сиддиқий-Ажзий, Сўфизода. Танланган асарлар. –Т.: Маънавият, 1999 йил.\nЎзбекистон Марказий Давлат архиви,1009-фонд,115 йиғма жилд,15-16 варақлар.\nИсҳоқҳон тўра Ибрат «Мезон уз-замон». –Т.: Маънавият 2005 йил.\n5. Исҳоқҳон Ибрат. Тарихи маданият, Ўз ФАШИ қўлёзмалар фонди, инв. № 11616.\nИсҳоқҳон Ибрат яратган боғ. Рисола, мақолалар, хотиралар, Ибрат асарларидан намуналар. Наманган нашриёти – 2018 йил.\nТуркистон вилоятининг газети,1914йил,2 март № 18.\nИсҳоқҳон тўра Ибрат. Истиқлол қаҳрамонлари. Танланган асарлар. –Т.: Маънавият 2005 йил.\nСамДЧТИ Ижтимоий фанлар кафедраси ўқитувчиси


Жаҳон чемпионатида умумжамоа ҳисобида 11-ўринни эгалладик + Жадвал / Olamsport.com\n12 окт 08:21\nЖаҳон чемпионатида умумжамоа ҳисобида 11-ўринни эгалладик + Жадвал\nТеглар : ИталияЎзбекистон\nИталиянинг Сардиния ороли Олбия шаҳрида ўтказилган ёшлар ўртасидаги жаҳон чемпионати ҳам тарих саҳифаларидан жой олди.\nБир ҳафта давом этган дунё биринчилигида 5 қитъаси 72 давлатидан 490 нафар дзюдочи медаллар учун татамига чиқди. Юртимиз шарафини Улуғбек Азизов мураббийлигида тўлиқ таркибдаги дзюдочиларимиз ҳимоя қилишди. Якунда 1 та кумуш ва 1 та бронза медалини қўлга киритган спортчиларимиз умумжамоа ҳисобида 11-ўринни эгалладик.\nТаққослаш учун, 2019 йилнинг 12-24 октябрь кунлари Марокашда ўтган ёшлар ўртасидаги жаҳон чемпионатида энг яхши натижамиз 5-ўрин бўлган эди. Дилшодбек Йўлдошев -66 кг вазнда кучли бешликдан жой олганди.\nИталиядаги жаҳон чемпионати эса тўлалигича Грузия терма жамоасига аталди. Улар 4 та олтин ва 1 та бронза медали билан умумжамоа ҳисобида биринчи ўринни эгаллашди.


Қозоғистон ҳудудига киришга кимларга рухсат берилмаслиги ҳақида маълум қилинди - Zamin.uz\nҚозоғистон ҳудудига киришга кимларга рухсат берилмаслиги ҳақида маълум қилинди\nҚозоғистон бош санитар врачи Айжан Есмагамбетова бошқа хориж давлатларининг фуқароларига қандай ҳолатларда мамлакат ҳудудига киришга рухсат берилмаслиги ҳақидаги маълумотни айтиб ўтди. Бу ҳақда Tengrinews хабар берган.\nУнинг сўзларига кўра, бу борада Қозоғистонда уч хил тоифа ва мезон ишлаб чиқилган.\n«Биринчи талабга кўра, хорижлик фуқаро келаётган давлат ҳудудидаги эпидемиологик вазият Қозоғистондан яхшироқ бўлиши лозим. Бизда жамоат соғлиғини сақлаш миллий маркази Қозоғистондаги ва халқаро муносабатлар ўрнатилган дунёда ҳар бир мамлакатнинг эпидемиологик вазият ҳар куни мониторинг қилинади. Бунда нафақат касалланиш кўрсаткичи, балки бошқа кўплаб мезонларга эътибор қилинади ва талабларга тўлиқ жавоб берган мамлакатлардан келган фуқароларнинг Қозоғистонга киришига ҳеч нарса халақит қила олмайди.\nИккинчи мезон бўйича Қозоғистон билан эпидемиологик вазияти солиштирилган ва тафовут у қадар катта бўлмаган мамлакат фуқароларининг «манфий» жавоб чиққан ПЗР-тест маълумотномасига эга бўлиши шарт деб белгиланган. Маълумотноманинг муддати 5 кундан кечикмаган бўлиши лозим. Агар бундай маълумот бўлмаса, хорижлик ҳақидаги ахборот махсус мобил иловага юкланади ва у Қозоғистонда икки кун ичида ПЗР-тест топшириши ёки 14 кун давомида карантинда бўлиш мажбуриятини олади.\nУчинчи гуруҳ давлатларида эпидемиологик вазият Қозоғистондагидан анча оғир. Ушбу давлатлар билан халқаро авиақатновлар тикланмаган. Ҳаммаси хорижлик ёки Қозоғистон фуқаросининг қаердан келаётганига бевосита боғлиқ», — деган Есмагамбетова.\nҚозоғистонда 17 августдан бошлаб карантин чекловлари юмшатилади, шунингдек, мамлакат БАА, Беларусь, Германия, Нидерландия, Миср, Украина ва Россия билан авиақатновларни қайта тиклайди. “Замин” янгиликларини “Youtube”да кузатиб боринг\n14-07-2020, 10:03, Дунё\nҚозоғистонда 11—16 март кунлари оралиғида коронавирус пайдо бўлиши мумкин\n11-03-2020, 08:53, Дунё\n27-01-2020, 07:40, Дунё


15:30 22.09.2015 (Янгиланган 10:55 11.11.2015) Ҳавола олиш\nМосквада 2015 йил 23 сентябр куни янги Жомеъ масжиди очилади.\nТОШКЕНТ, 22 сен — Sputnik. Россия Федерацияси пойтахти Москвада 2015 йил 23 сентябр куни янги Жомеъ масжиди очилади. Очилиш маросимида Россия президенти Владимир Путин ва бошқа бир неча давлатлар президентлари келиши кутилмоқда. Масжид “Проспет мира” метро станцияси яқинида жойлашган.\nМасжиднинг тантанали очилиш маросимига Россия Муфтийлар кенгаши раиси шайх Равил Ғайнутдин таклифига биноан Ўзбекистон Дин ишлари қўмитаси Масжидлар бўлими бошлиғи Йўлдошев ва Мусулмонлар идораси матбуот котиби Нуриддинов бугун Москвага жўнаб кетишди, Ўзбекистон Мусулмонлар идораси матбуот хизмати хабарига кўра.\nУшбу масжид ўрнида 111 йил аввал қурилган қичикроқ масжид бўларди. Байрамларда мусулмонлар унга сиғмасди. Янги масжид бўлса 10 000 кишига мўлжалланган бўлиб, у энг замонавий талабларга жавоб беради. Унда аёллар ва эркаклар учун алоҳида кириш жойи, ногиронлар учун қулайликлар кўзда тутилган. Масжид қурилиши 8 йил давомида олиб борилди.


Брайтвайт: “Барселона” билан музокара олиб бораётганимни рафиқамга ҳам айтмагандим” / CHAMPIONAT.asia\n18:30"Реал" класико олдидан Почеттино билан алоқага чиққан 3 18:23"Қизилқум" - "Локомотив" учрашувидан ГАЛЕРЕЯ 0 18:09"Саутгемптон" - "Эвертон". Асосий таркиблар маълум 5 18:08"Ювентус" Салаҳни харид қилиш учун Дибалани "Реал"га сотишга тайёр 3 18:05"Энергетик-БГУ" - "Шахтёр" (матнли трансляция) 9 17:59ПРО лига. "Турон" ва "Динамо" ўртасидаги ўйиндан ГАЛЕРЕЯ 0 17:54Жалолиддинов захирада қолган учрашувда «Тамбов» «Урал» билан дуранг ўйнади 8 17:48Кавани "Манчестер Юнайтед"даги дебюти ҳақида: "Ҳали ҳаммаси олдинда" 0 17:25"Манчестер Юнайтед" 1972/73 йилги антирекордини такрорлади 1 17:22Coca Cola Суперлига. 20-тур рамзий терма жамоаси 4 17:03Де Хеа: "Манчестер Юнайтед" кўпроғига лойиқ. Дарвозабон "Челси"ни қутқарди" 5 16:45Невилл: "Ван де Бек ҳам"Манчестер Юнайтед"да нима қиляпман" деб ўйлаётган бўлса керак" 8 16:16"Ал Ҳилол" "Атлетико" собиқ ўйинчисини 7 миллион евро эвазига ўз сафига қўшиб олди 3 16:07Coca Cola Суперлигаси. 21-тур ҳакамлари маълум 3 15:57Европа қишки вақтга ўтди. Энди футбол ўйинлари бир соат кеч бошланади 4\nБрайтвайт: “Барселона” билан музокара олиб бораётганимни рафиқамга ҳам айтмагандим”\nТеглар : Мартин Брайтвайт Барселона\n“Барселона” ҳужумчиси Мартин Брайтвайтнинг айтишича, у “Барселона”га ўтиши олдидан клуб билан музокар олиб бораётган вақтда, рафиқаси ундан шубҳаланган.\n“Барселона” билан музокаралар давом этаётган вақтда мен бу ҳақда ҳеч кимга, ҳеч нарса демаганман. Фақатгина рафиқам бироз вақт ўтиб, бундан хабар топган. Биз у билан бирга тўрт фарзандни тарбиялаяпмиз, ушбу ўзгариш ҳақида унга айтмасам, ҳурматсизлик бўларди.\n“Барселона” вакиллари билан телефон орқали суҳбатлашиш учун совуқ об ҳавода ҳар сафар уйдан ташқарига чиқарканман, у мендан шубҳалана бошларди. Вазият шу даражага бориб етдики, у мендан бошқа бирортасини севиб қолган-қолмаганлигим ҳақида сўрай бошлаганди”, дея Брайтвайтнинг сўзларидан иқтибос келтирмоқда Sport.es.\nЭслатиб ўтамиз, “Барселона” 2020 йилнинг февралида Брайтвайтни “Леганес”дан 18 миллион еврога сотиб олганди. У янги жамоаси сафида Примеранинг учта учрашувида майдонга тушган.\nКарикатура: Рамос "Барса" мухлислари кўзига қандай кўринади? 28\nКарикатура: Рамос "Камп Ноу"ни эгаллаб олди 16\nКарикатура: Кечаги "Эл Класико" ҳақида 11\nКуман: “Барча қарорлар “Барса”га қарши қабул қилинмоқда” 26


Болалар Францияда операция қилинди\nТуғма юрак нуқсонига эга уч нафар ўзбекистонлик бола «Умидлар занжири» француз Шифокорлар ассоциацияси гуманитар миссияси доирасида Нант шаҳри (Франция) клиникасида операция қилинди, дея хабар қилди «Дунё» АА.\n20 августга қадар улар қайта тиклаш доирасида кардиожарроҳ Оливье Барон бошчилигидаги француз шифокорлари назорати остида бўлади. Октябрда яна бир болани операция қилиш режалаштирилмоқда.\n«Умидлар занжири» (La Chaine de l’Espoir) шифокорлар ассоциациясига 1994 йилда асос солинган бўлиб, 250 нафардан ошиқ шифокор-кўнгиллини бирлаштиради. Улар бутун дунёдаги маҳаллий мутахассислар билан ҳамкорлик қилиб, йилига юз минглаб болаларга ёрдам кўрсатади. «Умидлар занжири» болалар жарроҳлиги соҳасида 30 мамлакатда 200 та гуманитар миссия доирасида йилига 5000 болани операция қилмоқда.\n2015 йилдан буён ассоциация билан ҳамкорлик доирасида ўзбекистонлик 86 нафар бола операция қилинди.\n16:19, 22.02.2019 ✔5\nАвария ҳолатидаги кўприклар қанча?\n16:18, 22.02.2019 ✔4\nАхборот ва оммавий коммуникациялар агентлиги пресс-холлида «Ўзбекистонда автомобиль йўллари қурилиши: ютуқ ва муаммолар» мавзусида ўтган матбуот анжуманида шу каби саволларга атрофлича жавоб қайтарилди.\nБиз эмас, улар айбдор...\nМазкур анжуманда журналистлар пойтахтнинг баъзи таъмирланган кўчаларида асфальт қопламалари нега чўкаётгани ҳақида сўради.\n✔ 5  16:19, 22.02.2019\n✔ 4  16:18, 22.02.2019\n✔ 33  21:18, 13.02.2019\n✔ 25  21:18, 13.02.2019


Омонат | Azon.uz - Ахборот-таҳлилий портал\n15:00 03.03.2018 1426\nОдамзот ҳаётини нурафшон қилган лампочканинг ихтирочиси сифатида тарихда қолган Томас Эдисон бир куни мактабдан мактуб келтирди: “Жаноб директор буни сизга бериб юборди”, деб уни онасига тутқазди.\nМактубни ҳаяжон билан очган онанинг кўзи жиққа ёшга тўлди. Кейин ўзига ҳайрат билан қараб турган боласига мактубни овоз чиқариб ўқиб берди: “Ўғлингиз ўта иқтидорли. Бизнинг мактабимиз унга ва унинг салоҳиятига торлик қилади. Яхшиси уни уйда махсус муаллим ёллаб ўқита қолинг”.\nОрадан йиллар ўтди. Дунёга улкан ихтирочи бўлиб танилган Эдисоннинг онаси вафот этди. Кунларнинг бирида онасининг эски жавонини титкилаётган Томас китоб орасига авайлаб тахлаб қўйилган, сарғайиб кетган хат топиб олди. Қўллари титраб мактабни очиб ўқий бошлади: “Ўғлингиз ўта лаёқатсиз. Уни ўқитиш бефойда, деб ҳисоблаймиз. Эртадан мактабга келмасин, киритмаймиз”. Эдисон мактубни ёпгач, узоқ вақт ўзини йиғидан тўхтата олмади. Анча тинчланиб олгач, “Хотиралар дафтари”га қуйидаги сатрларни ёзиб қўйди: “Эдисон жуда калтафаҳм бола эди. Бироқ, онасининг беқиёс топқирлиги туфайли юксак иқтидор соҳибига айланди".\n18:00 27.03.2018 1327\n16:00 20.03.2018 2295\n17:00 13.03.2018 2563\n14:00 07.03.2018 1761\n18:00 01.03.2018 1381\n10:40 12.10.2018 3810


Эълон ёпиштирдингми – қонун бўйича жавоб берасан | NORMA.UZ\nЭълон ёпиштирдингми – қонун бўйича жавоб берасан\n? Фуқароларнинг хусусий эълонларини жойлаштириш учун жамоат жойларида махсус стендлар ишлаб чиқилиши ва ўрнатилиши ҳақида сайтингизда ўқидим. Бунга риоя қилмай, рухсат этилмаган жойларга реклама эълонларини осишни давом эттираётганларга қандай жазо бор?\nҲа, шаҳримиз кўчаларида кўпинча уй деворларига, бекатларга, устунларга ва бошқа жойларга ёпиштирилган қўлбола реклама эълонларини кўришингиз мумкин.\nҲамма нарса, яъни ёмон назардан сақлаш ва севиклисини қайтаришдан тортиб турли-туман товарлар, квартиралар ва уйларгача таклиф этилаяпти. Инсон уддабуронлигининг бундай ифода этилиши ва пул ишлаб топиш истаги шаҳар учун ҳақиқий офат бўлмоқда. Шаҳар ободонлаштириш хизматининг, рўйирост айтамиз, шу тариқа шикаст етказилган бино ва иншоотларни тартибга келтириш бўйича иши қўшимча харажатларга олиб келади. Бу эса жумладан фуқароларнинг солиқ ажратмаларидан шаклланадиган шаҳар бюджети гарданига тушади.\nБироқ Тошкент шаҳар Ҳокимининг реклама учун махсус жойлар ажратиш тўғрисидаги Қарори муносабати билан бузғунчиларни маъмурий жавобгарликка тортиш мумкин бўлади. Эълонларни ёпиштириш билан шуғулланаётганлар қонунчиликни бузаётганликларини кўпинча ўйлаб ҳам кўрмайдилар. Аммо уларнинг ҳаракати Ўзбекистон Республикасининг Маъмурий жавобгарлик тўғрисидаги кодексининг\n161-моддаси – “Шаҳарларни ва бошқа аҳоли пунктларини ободонлаштириш қоидаларини бузиш” – таъсир доирасига тушади. Мазкур моддага мувофиқ рекламачиларга жарима солиш мумкин: фуқароларга энг кам иш ҳақининг иккидан бир қисмидан бир бараваригача, мансабдор шахсларга эса (агар қоида бузувчи эълонни юридик шахс учун ёпиштирган бўлса) – бир бараваридан икки бараваригача.\nҚоида бузувчини аниқлаш қийин бўлмайди, ахир ҳар бир эълонда боғланиш учун телефон кўрсатилган-ку. У ёки эълонни ёпиштирган шахсга, ё бу ташаббус билан чиққанга тегишли бўлади.\nрекламага маблағ бўлмаса осадида, бошқа чораси йўқда! қонуний чора кўриш керак бўлса, ёпиштирган эълонида телефон рақами борку!


Дунёдаги бахтли одам (ҳикоя) - Darakchi\nМУТОЛАА 02.06.2018, 01:01\nЖесси ўкириб юборишдан ўзини аранг тутиб турарди. У Томни кичкина идорада кутиб, шилиниб адойи тамом бўлган оёғига дам бериш мумкинлигидан хурсанд эди. Томнинг: “Ҳа, майли, Жесси, истаган пайтингда иш бошлашинг мумкин”, дейишини олдиндан ўйлаб, севинчи ичига сиғмасди.\n“Бошланиши ёмон эмас, – деб ўйлади Жесси. – Бундан баттарини ҳам кутиш мумкин эди”. У хонани иккига бўлиб турган ёғоч пештахтага яқинлашиб, асабийлашганча қўлини сочларига югугртирди.\n– Ахир, беш йил ҳазилакам гапми?! Сиз билан бор-йўғи икки марта кўришганмиз ўзи, – ичида эса Жесси жаҳлини аранг босиб: “Ўзгарган бўлсам, нима қипти? Ҳамма ўзгаради. Мен тирик одамман”, – деб ўйлади.\n– Барибир ҳам! Энди менга барибир! Менга йўқ, деёлмайсиз! Одамга бир марта имкон бериш керак-ку! Ҳиқилдоғимга келди! Кенжатойимнинг оёқларига қараб: “Агар ишлаганимда, соппа-соғ бўларди”, деб ўйлашимни хоҳлайсизми? У ҳар бир қадами билан менга: “Бу рахит туфайли, бу сизнинг айбингиз, ота, сиз мени тўйдириб боқмагансиз”, дея таъна қилаётгандек. Ё Раббим Эгам! Том! Наҳотки, мени яна олти йил қўл қовуштириб кутиб, касал ўғлимга термилиб ўтиради, деб ўйласангиз?\nАльберт Мальц, АҚШ адиби.


САРДОБАЛИКЛАР ҲИКОЯСИ - AUZ.UZ\nОдамлар одатда қувончли кунларни ёдда сақлаб қолишни исташади. Аммо, инсон ҳаётида шундай кунлар бўладики, уни унутишни истасангда кўз олдингдан кетмайди, тушларинга кираверади, ўша кун тафсилотлари борича яна хотирангда тикланаверади. Сардобаликлар ўз уйларидан айрилган кунларини шундай эслашади...\nИкки ногирон болам билан уйда қолиб кетишдан қўрқдим\n— Шовқин-сурон, бақир-чақирлардан уйғониб кетиб, кўчага чиқдим. Қўни-қўшнилар кўчага отилаётганди, ҳамма қаергадир шошаётганди. Одамлар устимизга сув бостириб келаётгани, тезда қочишимиз кераклигини айтишди. Мен дамбани - Сардоба сув омборини кўрмаганман, бироқ билдимки уйимиз сув остида қолади. Аҳоли йиғилаётган машина тарафга югурдим. Уйда икки нафар ногирон фарзандларим борлигини уларни ёлғиз ўзим олиб чиқолмаслигимни одамларга айтдим. Кетиб қолмасликларини илтимос қилдим. Тезда ёрдамга келишди биз шошилинчда ҳеч нарсани олишга улгирмадик. Аслида уйда шахсимизни тасдиқловчи ҳужжатлардан бошқа қимматли буюмнинг ўзи йўқ эди. Мол-ҳолларимиз ҳам йўқ, томорқа қилмаганмиз. Ўзим пенсия оламан, икки фарзандим ногиронлик нафақасига эга, шунга кун кўрамиз, холос. Жонимиз омон қолганига шукр. Ногиронлар аравачасидаги қизимни юк машинасига олиб чиқиш қийин кечди. Биз шошилардик. Йўлга чиққач бироз хавотирим пасайди. Аммо, ичим чимиллаб оғрирди, тушунтириб беролмайман уйим эски бўлсаям... яшаб тургандик.\n“Ҳақиқат” маҳалласи фуқароси\nҲамма кетяпти, енгил машиналарнинг ичи тўлган, устига тўрт кишидан чиқиб олган, фуралар, юк машиналар одамлар билан тўлган\n— Уй жойларимиздан айрилдик. “Сув омбори уриб кетипти”, деган гапларни одамлардан эшитиб ҳаммамиз, тўғри келган уловга ўтириб қочиб чиқавердик. Оилада саккиз кишимиз. Хўжайиним “Камаз” машина ҳайдайди, мен далага чиқиб тураман, шундай кун кўрардик. Қўй, эчкиларимиз бор эди. Уйимизда соғ нарса қолмапти. Ҳукумат ёрдам қиламан деяпти. Кўчада қолганимиз йўқ. Ҳаммаси яхши бўлар...\nКинолар ҳаётдан олинар экан\n— Саҳарлик қилиб бўлиб, дам олаётгандик. Қўшниларимизнинг бақир-чақири, болаларнинг йиғи-сиғиси оламни тутди. Мен ташқарига чиқиб қарасам кўча тўла одам. Бақир-чақир, ҳамма қочяпти. “Нексия”нинг томида тўрт киши, фуралар, юк машиналари одамлар билан тўла. Кўриб қўрқиб кетдик. Бошида биз хотиржам эдик. Одамларни бу аҳволда кўргач, довдираб қолдик. “Тошқин келяпти, сел келяпти”, дейишди. Шошиб болаларимини уйғотдим, ҳеч нимани ололмадик. Машинани тўхтатиб чиқиб олдик. Шу кетишда бизни коллежга олиб келиб ташлашди. Кинолар ҳаётдан олинади, дейишганига ишонмас эдим. Бошимиздан ўтган кунларни кўриб, воқеаларни тассаввур қилсангиз шунинг ўзи ҳаёт ҳақиқатларини айтадиган фожиали кино бўлади.\n“Оқ олтин” маҳалласи фуқаролари\nБеш фарзандни катта қилган бешигим қолди, уйда\n— Эрталабдан қўшним қўнғироқ қилди.“Чиқинглар омборни сув уриб кетипти”, деди. Хабарни эшитиб болаларни тезда уйғотдик. Кичигим ўғлимни бешикдан ечдиму, уйдан қочдим. Отаси қизларимни олди. Шундай қочиб чиқиб келавердик. Одамларни фураларда ташиди, йўлда учраганни миндириб кетавердик. Баланддаги уйлар ёрилиб кетганмиш, пасдагиларни сув уриб кетган. Бизнинг ошхона ва молхонамизни сув уриб кетибди. Уйимиз ёрилиб кетганмиш, яшаб бўлмайди, дейишяпти борганлар. Бешта фарзандим бор. Уйда ишга ярайдиган нарса қолмаган дейишяпти. Аммо, биз чиқаётганда ҳали сув келмаганди. Лекин, ҳаммаси учун раҳмат. Бизни ҳукумат ташлаб қўймади.\nХўжайиним мактабда қоравул бўлиб ишлайдилар, мен эса фаррошман. Ҳозир туғруқ таътилидаман. Беш фарзандни катта қилган бешигим қолди, уйда...\nБиргина Қуръон китоби осилган деворимиз қуламапти\n— Уч кун ўзимизга келолмадик. Уйқу йўқ, сиқиламан. Йиғлагандан фойда йўқ экан. Жонимиз омон қолди шунга ҳам шукр. Талофат рўй бергандан буён қариндошлар қўнғироқ қилиб уйига чақиришдан тўхташмаяпти. Мен одамларда оқибат йўқ бўлиб кетган деб ўйлардим. Йўқ, оқибат бор экан.\nАнорли боғларимиз қолиб кетди. Ҳар йили 500 кг. анор ҳосил олардик. Картошкаларни эрта 15 майда қазиб олмоқчи эдик. Памидорлар эккан эдик. Тўртта молимиз, ўндан ортиқ қўйларимиз бор эди. Сут қатиғимиз ўзимиздан эди. Битта молни арқонини ечишга улгурдим, жонивор жонини сақлаб қолар дедим. Ҳаммасини сув босиб кетипти. Бизни яшайдиган “Учтом” ҳудуди пастлик ҳисобланади. Шунинг учун сув асосан бизнинг қишлоқда тўпланган, кейин Қозоғистон тарафга қараб кетган. Эрталаб ўғлим уйимизга бориб келди. Икки қаватли уйимиздан ҳеч нарса қолмаган деворлар ўпирилган, аммо биргина Қуръон осиғлик турган деворимиз қуламапти. Экинларимиз ҳеч нарса қолмаган. Арқони ечилмаган молимиз шишиб кетган, юпқа телевизорларимиз чил-чил бўлган. Қирқ йиллик уйим эди. Ўша уйда болаларимни, невараларимни катта қилганман. Ҳаммасидан бир кунда айрилдик. Энди қишлоғимизга қайтолмасам керак. Ўша кунни эслашни ҳам хоҳламайман. Мана рухсат берилгач, уйдан яроқли буюмларни олиб келяпмиз. Аммо уйнинг ичига кириш қўрқинчли. Йиқилмаган уйлар ҳам бор, аммо захлаб кетган. Менимча у ерда қайта уй кўтаришнинг иложи бўлмаса ҳам керак.\nҚўни-қўшниларимиз ҳар ерга тарқаб кетипти. Тошкент вилоятигача одамлар кетган, дейишмоқда. Президент уй қуриб берамиз, деяпти. Эртага олди қиш келади. Катта ёрдам ташланди. Оқибат йўқ деманг, одамларда оқибат кўтарилмаган экан.\n"Бечуст" қишлоғи фуқароси


10:10 / 14.01.2017\n2017 йилнинг 8 январь куни сайтимизда “Чироқсиз қолаётган шаҳрисабзликлар ёхуд икки қўлдан чиққан қарс” деб номланган таҳлилий мақола эълон қилинди. Унда Қашқадарё вилоятининг Шаҳрисабз туманидаги электр таъминоти билан боғлиқ муаммо кўтарилган. Шу сабаб бу масалага янада кенгроқ ёндашишни мақсад қилдик.\nЎзбекистон аҳолисини электр таъминоти билан тўлиқ таъминлаш бугуннинг асосий масалаларидан бирига айланди. Бу ҳақида мақолалар ёзилмоқда, ижтимоий тармоқларда кенг муҳокамалар бўлиб ўтмоқда. Ҳар бир муаммонинг туб моҳиятига етиб бориш ва уни ҳал этиш учун, аввало, унга холис ёндашмоқлик талаб этилади. Бу нега керак? Чунки ҳеч ким “Айб биздан ўтибди, узр”, демайди. Шу сабаб борини, ўз ҳолича ўрганиш, эшитиш, ҳал этиш зарурдир. Жумладан, электр таъминоти муаммосини ҳам.\nТанганинг биринчи томони\nЮқорида айтиб ўтганимиздек, Қашқадарё вилояти, хусусан, Шаҳрисабздаги электр таъминотининг ёмонлашгани ҳақида мақола чиқарган эдик. У кенг муҳокамаларга сабаб бўлди. Аммо масала ҳамон очиқлигича турибди. Бу ишлар, албатта, тезда ҳал этилмайди. Хўш, унда қачон? Аниқ муддат-санаси борми? Шу масалага янада чуқурроқ “шўнғиш учун” Қашқадарё ҳокимияти билан боғландик. Улуғбек Авазов деган мутахассис мавжуд имкониятни имкони борича тушунтириб ўтишга ҳаракат қилди.\n“Қашқадарё вилоятининг электр таъминотидан қарзи 460 миллиард сўмни ташкил этади. Вилоятнинг электр энергияси бўйича кунлик сарф-харажати 3 миллиард сўмдан иборат. Шундан 1,3 миллиарди аҳоли эҳтиёжига сарфланади. Аммо аҳоли томонидан қиш мавсумида электр энергиясига бўлган эҳтиёжнинг ошиб кетиши сабаб, бу қиймат янада кўтарилади. Энг ачинарлиси аҳолининг ўз қарздорлигини ёпишни истамайди. Масалан, қишнинг совуқ кунларида хонадонларни иситиш учун электр печкаларидан фойдаланишга тўғри келади. Бу эса мавжуд электр таъминотининг белгиланган лимитидан ошиб кетишига сабаб бўлади. Бунинг олдини олиш мақсадида аҳолига 1 тоннаси 126 минг сўм бўлган кўмир сотилмоқда. Ушбу кўмирни узоқ муддатга ёқса бўлади, аммо 126 минг сўмлик электр энергияси билан ҳеч қанча муддатга уйни иситиб бўлмайди. Қолаверса, бу ҳам насия қилинади”.\n“Яна бир гап”, - дейди мутахассис. “Ҳукуматимиз томонидан қабул қилинган қарорга мувофиқ электр тежовчи лампочкалардан фойдаланиш зарур. Бу ҳам истеъмолчига, ҳам давлатга фойдалидир”.\nҚашқадарё вилояти энергия сотиш департаменти мутахассиси Шавкат Холов билан боғланганимизда, у бизга қуйидагиларни гапириб берди:\n“Қашқадарё вилоятидаги қарздорлик ҳолати ҳар қайси туманда турлича. Масалан, Шаҳрисабзга қўшни бўлган Китоб туманида қарздорлик даражаси паст. Шаҳрисабзда эса бу ҳолат юқори. Масалан, туман бўйича бир суткага 600 минг киловатт соат ажратилади. Аҳоли эса мана шу лимитни узоғи билан 4 соатга яқин вақт оралиғида тугатиб қўймоқда. Натижада бир суткада шу туманнинг ўзига 1 миллион 200 минг киловатт соат электр энергияси сарф бўлмоқда. Янада аниқроқ айтиладиган бўлса, ҳар бир хонадонга 2 киловатт соатдан электр энергияси ажратилган, аммо сарфланиш кўрсаткичи бундан анча юқори”.\nХўп, гаплар тушунарли бўлди. Оддий савол ўртага чиқади: “Агар мен умуман қарздор бўлмасам, сарфлаган электр энергиямнинг пулини ўз вақтида тўлаб бораётган бўлсам, меникида чироқ ўчмайдими?”.\n“Ўчади! Негаки, бунга ён-атрофдаги қарздор қўшнилар, электр энергиясидан ноқонуний фойдаланётган одамлар сабаб, сиз ҳам чироқсиз қоласиз, дейди мутахассис. Бунинг учун маҳалла оқсоқоли, маҳалла фаоллари билан қарздор ёки ҳисоблагич ўрнатмаган ҳолда электр энергиясидан фойдаланётган хонадонларни айланиб чиқиб, уларга тушунтириш ишлари олиб бориши керак”, деб қўшимча қилди у.\nҲиссиётга берилмай, ётиғи билан ўйласак, мутахассислар қайсидир томондан ҳақ. “Менга нима?”, деган гап кетмайди ҳозир. Ана шу гап сабаб ҳозир инсоният бошига минглаб балолар ёпирилган. Маҳалла фаол бўлса, бир муаммо ўртага олиб ҳал этилса, у ерда яшовчи бирор-бир кимса, нотўғри қадам ташлашга ҳадди сиғмайди.\nҚолаверса ички маданият, деган тушунчалар бор. Хали-ҳамон орамизда шундай одамлар учраб турибдики, уларни “дунёни сув босса ўрдакка не ғам”, дегувчилар тоифасига киритиш мумкин. Ватанга даҳлдорлик туйғуси бегона бундай кимсалар, одамларга ёрдам бериш ўрнига нафақат уларга, балки бутун бир маҳаллага, керак бўлса, жамиятга зарар келтиришади.\nУйимдаги электр “прямой” линияга уланган, деб гердайиб юрувчи ёки текширувчиларга хушомад қилиб, “қистир-қистир” қилиб жўнатиб юборувчи бундай одамлар, ҳар доим тараққиёт кушандаси бўлиб келишган.\nҲамма гап ўзимизда. Ҳуқуқларимизни тўла англаб етмаганимизда. 25 йилдан буён мустақилмиз, аммо нимадандир қўрқиб яшаймиз. Ўз конституцион ҳуқуқларини билиш, унга амал қилиш ва уни талаб этишнинг ҳеч бир қўрқинчли жиҳати йўқ ахир. Гапимиз якунида Жалолиддин Румийнинг бир гапини ёдга олишни лозим топдик: “Ақлли эдим дунёни ўзгартирмоқчи бўлдим, доно бўлдим ўзимни ўзгартиряпман”.\nКелинг, ҳурматли фуқаро, ҳаммасини ўзимизни ўзгартиришдан бошлайлик!\nШаҳрисабз электр таъминоти


13-10-2016 | 12:46\nZAMIN.UZ / Дунё / 13 Октиябр 2016 года178\n“Лукойл” вице-президентининг ўғли Руслан Шамсуаров 2 йилу 1 ой муддатга озодликдан маҳрум этилиши мумкин. Бу ҳақда РИА Новости'га асосланиб "Qalampir.uz" хабар бермоқда. Гап шундаки, “Лукойл” вице-президенти арзандаси “Галенваген” автомашинасида пойга уюштириб, полиция ходимларини ҳақоратлаб, уларга нисбатан зўравонлик билан таҳдид қилган. Хабар қилинишича, Руслан Шамсуаров ЙПХ инспекторининг автомобилни тўхтатиш кераклигини англатувчи ишорасига амал қилмаган. ЙПХ ходимлари Шамсуаровнинг ортидан қувган. Уларни ҳақоратлаган Руслан ушбу тасвирга олиб, воқеани интернетга жойлаштирган. Прокурор суддан Шамсуаровни айбдор деб топиб, суд залининг ўзидаёқ уни озодликдан маҳрум қилишни, 2 йилу 1 ой муддатга умумий тартибдаги калонияга жўнатилишини талаб қилди. Унинг таъкидлашича, автомашинанинг давлат рақами ҳам ноқонуний. Давлат қораловчисининг сўзларига кўра, роликда Шамсуаров орқа ўриндиқда ўтирган ҳамтовоғи Мажидов билан рулни бошқариб кетаётган дўсти Абдуваҳобовга ЙПХ ходимларидан қочиш юзасидан йўл-йўриқ кўрсатган. ЙПХ ходимлари уларни қувиб етганидан сўнг, вице-президентнинг эркатой ўғли отасининг номини тилга олишга, вазиятдан чиқиб кетишга ҳаракат қилган. Аслида бу воқеа жорий йилнинг 15 март куни содир бўлган эди. Ўшанда вазият бошқача тус олган. У дўстлари билан 15 сутка ҳибсда сақланган эди. Бадавлат ва баобрў отанинг аралашуви билан Руслан Шамсуаров ва унинг дўстлари ўша вақтнинг ўзида жиноий жавобгарликка тортилмаган эди. Прокурорнинг фикрича, ушбу жиноят бир гуруҳ шахслар тамонидан олдиндан режалаштирилган.\nТеглар: йўриқ кўрсатган рулни эркатой тортилмаган автомашинасида ВконтактеFacebookTwitterОдноклассникиМой мир\nЎқишни тавсия қиламиз Олма-оталик жиноятчининг полиция маҳкамасига ҳужум қилгани сабаби маълум бўлди\n12:16 / 19-07-2016\nВашингтонда самолёт қўндирган почтачи 9.5 йилга қамалиши мумкин\n17:15 / 21-05-2015


Одил Аҳмедов: «Ўзбекистон терма жамоасига Кейруш ва Липпи даражасидаги мураббий керак»\nОдил Аҳмедов: «Ўзбекистон терма жамоасига Кейруш...\n16.01.2018 11:29 0 764\nФутбол бўйича Ўзбекистон миллий терма жамоаси сардори Одил Аҳмедов «Интерфутбол» газетасига интервью берди. У ўз сўзида Ўзбекистон терма жамоасига айнан қандай мураббий керак экани ҳақида фикр билдирган.\n«Яқинда ЎФФ президенти Умид Аҳмаджонов билан учрашдим, турли мавзуларда суҳбатлашдик. Табиийки, миллий жамоага бош мураббий тайинлаш мавзусида ҳам фикр алмашдик.\nЎФФ раҳбари Осиё футболини яқиндан биладиган, жаҳон чемпионатида ишлаш тажрибага эга таниқли мураббий олиб келиш ҳаракатида. Айтишича, ҳозир музокаралар давом этяпти. Тез орада янгилик эшитсак, ажабмас.\nМана, Марокаш ва Эрон термаларига қарши ўртоқлик учрашуви ўтказиш бўйича келишувга эришилди. Менимча, шу ўйинлар муддатига қадар янги мураббий билан танишсак керак. Ҳар қандай ҳолатда ҳам, кучли мутахассис тайинланиши тарафдоримиз.\nБитта ёрқин мисол: италиялик Марчело Липпи Хитой термасини қисқа фурсатда кескин кучайтирди. Буни ҳамма кўрди. Тўғри, хитойликлар биз каби мундиалга чиқолмадилар. Лекин фикримча, Хитой жамоаси ўз потенциалидан юқорироқ натижага эришди. Оддий таққосласак, биз аслида Хитой термасидан сезиларли даражада кучлимиз. Лекин бу натижада акс этмади.\nЭрон термаси муваффақиятида эса футболчилардан кўра, Карлуш Кейрушнинг ҳиссаси катта. Демоқчиманки, бизга ҳам Кейруш ва Липпи даражасидаги мураббий керак», — деди Одил Аҳмедов.\nфутбол ЎФФ мураббий Одил Аҳмедов\nСпорт 06/02, 19:20\nЎзбекистон терма жамоасини Карлуш Кейруш бошқаради\nСпорт 28/03, 15:15\nОсиё чемпионатига чиқа олмаган Тожикистон терма жамоаси бош мураббийни истеъфога чиқарди


09:10 / 21.11.2017\nХалқаро жиноят судининг етакчи терговчиси Фату Бенсуда Афғонистонда инсониятга қарши жиноятлар ва ҳарбий жиноятлар содир этганлиги бўйича ҳуқуқий рухсат берилишини сўради. Бу ҳақда ХЖС маълум қилмоқда.\nХЖС эълон қилган баёнотга мувофиқ, тергов жараёни 2003 йил 1 майидан бошлаб Афғонистонда ноқонуний равишда содир этилган жиноятларни, шунингдек, 2002 йил 1 июлидан эътиборан шу ишга алоқадорлиги гумон қилинган бошқа жараёнларни ҳам ўрганади. Тергов вақтида Покистонда ҳам фаолият юритувчи Толибон ва Ҳаққоний тармоғи, Афғон Миллий хавфсизлик кучлари, Хавфсизлик миллий бошқармаси аъзолари ҳамда Афғон миллий полицияси фаолияти тафтиш қилинади.\n“Афғонистондаги вазият 2006 йилдан буён прокурорлар томонидан кузатиб келинади”, дейилади баёнотда. “Мавжуд маълумотлар чуқур ва жиддий ўрганиб чиқилганидан сўнг, прокурорлар Афғонистондаги вазият бўйича суриштирув ишларини бошлашга асосли далиллар бор, деб ҳисобламоқда”.\nТергов давомида Қўшма Штатлар ва унинг иттифоқдошлари томонидан содир этилган ҳарбий жиноятлар ва инсон ҳуқуқларини поймол қилиш ҳолатларини ҳам ўрганади. Бунда Марказий разведка бошқармаси фаолияти ҳамда унинг Афғонистондаги махфий бўлинмалари фаолиятига жиддий эътибор қаратилади.\nBlack sites деб аталувчи қурилма ва иншоотлар МРБ томонидан 11 сентябрдаги воқеалардан кейин террорчиликда гумон қилинганларни сўроқ қилишда кенг фойдаланилган. У ерларда маҳбуслар турли хил қийноқларга солингани бир неча бор ўз исботини топгани айтилади.\nҚийноққа солиш усуллари орасида сув билан қийнаш бўлиб, бунда бирор материал маҳбус устига қопланади ҳамда устидан сув қуйилади. Шу билан одамнинг чўкаётганидек ҳиссиёт пайдо бўлади. Бундан ташқари, ухлатмаслик, асабий-руҳий зўравонликлар кабилар киради.\nМРБнинг бу каби қамоқхоналари Польша, Руминия, Тайланд ва Афғонистонда ташкил этилган.\nАҚШ Афғонистон МРБ ХЖС


ФОТО. Қозоғистон терма жамоасининг Олимпиада учун либослари тақдим этилди. Бизникичи? / Olamsport.com\nФОТО. Қозоғистон терма жамоасининг Олимпиада учун либослари тақдим этилди. Бизникичи?\nПекин-2022 қишки Олимпиадасида Қозоғистон терма жамоаси мамлакат номи миллий тилда ёзилган экипировкада қатнашиши ҳақида хабар берган эдик.\nОлимпия ўйинларида иштирок этадиган қозоғистонлик спортчилар учун тайёрланган экипировка намойиш этилди.\nШу ўринда ўринли савол туғилади. Олимпиадада юртимиз шарафини ҳимоя қиладиган ягона спортчимиз, унинг италиялик мураббийи ва делегация аъзолари учун экипировка тайёрланганми? Ҳозирча бизнинг делегация Олимпиадада қандай экипировкада иштирок этиши номаълум. Бу ҳақда ҳали расмий маълумот берилмаган.\nБиздаги маълумотларга кўра, Пекинга Туризм ва спорт вазири ўринбосари Аваз Каримов, МОҚ бош котиби Ойбек Касимов бошчилигидаги делегация йўл олади. Таркибдан спортчимизнинг италиялик мураббийи, Қишки спорт турлари мактабидан вакил, массажчи-шифокор, МОҚ матбуот котиби ҳам жой олган.\nМанба : Olympic.kz\n«Баркамол авлод-2022» – Республика финал босқичининг сўнгги мусобақаси бўлиб ўтди 0\nПекин Олимпиадасида ғолиб ва совриндор бўлганларга автомобиль ўрнига пул берилади 0


Ўзбекистонлик Фарҳод Абдуллаев роcсиялик ҳакамларга VAR бўйича дарс ўтмоқда - EFFECT.UZ\nЎзбекистонлик ФИФА инуструктори Фарҳод Абдуллаев шу кунларда роосиялик ҳакамларга VAR бўйича семинар ўтмоқда. Унда рефери ва ассистентлар иштирок этишмоқда.\nҲамюртимиз семинар давомида қуйидаги мавзуларда дарс ўтади:\nVAR аралашиши керак бўлган вазиятлар:\n– Ҳужумнинг якуний қисмидаги фол;\n– тўпни қўл билан ўйнаш;\n– жарима майдони ичидаги вазиятлар;\n– тактик фоллар;\nСеминар 6 октябрга қадар давом этади.\nМаълумот ўрнида. Фарҳод Абдуллаев инструктор сифатида 5та ЖЧ ва Токио-2020 олимпиадасида иштирок этган.\nTeglar:FIFA, VAR, Ўзбекистон


Қундуз губернаторининг маълум қилишича. “Чегара билмас шифокорлар” шифохонаси “Толибон”лар базаси бўлган\n23:44 / 04.10.2015\nҚундуз губернатори Ҳамдулла Данишининг хабар беришича, авиазарбага учраган “Чегара билмас шифокорлар” халқаро ташкилотининг шифохонаси, “Толибон” жангариларининг базаси бўлган, деб хабар бермоқда Washington Post.\n“Шифохонанинг кампуси 100 фоиз “Толибон”лар қўлида бўлган. Шифохона ҳудудидабўлган боғда”Толибон”лар жойлашиб олган эди. Биз уларнинг отишмасига сабр қилиб келаётгандик”, — деди губернатор.\nMSF директорлар кенгаши аъзоси Майни Николаи шифохонада бўлиб ўтган воқеа текширувларида ҳеч қайси бир жанг қилаётган томон қатнашмаслиги ва бу ишни фақат “Чегара билмас шифокорлар” ташкилоти суриштириши лозим, деб айтиб ўтган эди.


Урганч аэропортида йил бошидан буён ноқонуний олиб ўтилган 170 млн. сўмлик товар-моддий бойликлар ушлаб қолинди\nУрганч аэропортида йил бошидан ...\nАмалдаги тартибларга кўра, республикага кириб келаётган ва чиқиб кетаётган йўловчилар яшил йўлакдан фақат қиймати ва миқдори божсиз олиб кириш меъёрларидан ортиқча бўлмаган товарларни ва валюта қийматликларини олиб ўтишлари мумкин. Яъни, яшил йўлакдан ўтиш жисмоний шахснинг ёнида ортиқча товар-моддий бойликлари ва валюта қийматликлари йўқлигини божхона органларига оғзаки декларациялаганини англатади.\nБу ҳақидаги батафсил маълумотлар, республика халқаро аэропортлардаги икки йўлакли тизим олдида жорий қилинган ахборот ҳудудларида батафсил маълумотлар келтирилган, Хусусан, “Урганч” халқаро аэропортида ҳам.\nТаъкидлаш жоизки, Урганч халқаро аэропорти орқали ҳар суткада ўртача 4-5 та халқаро авиарейслар амалга оширилади. Бу ерда бир кунда ўртача 700-800 нафар йўловчилар ҳаракатланаётган бўлса, шуларнинг тахминан 95 % яшил йўлак орқали ўтишмоқда.\nДемак, кўриниб турибди-ки, уларнинг барчасини бирма-бир божхона назоратидан ўтказиш жараёнига қамраб олишнинг имкони йўқ. Шундай экан, бу вазиятда божхона ходимларининг ҳушёрлиги ва сезгирлигига таяниш билан бир қаторда фуқаролардан ҳам божхона қонунчилигига қатъий риоя қилишлари талаб қилинади.\nАммо, баъзилар амалдаги тартибларни яхши билишса-да, ўзлари учун жорий қилинган бу қулайликни ноқонуний даромад орттириш илинжида суиистеъмол қилишга уринишади.\nТўғри, божхона пости орқали ҳаракатланаётган фуқаролар билан ўтказилаётган профилактик учрашувлар натижасида аниқланаётган ҳуқуқбузарликлар ўтган йилга нисбатан кескин камайганлигини кўришимиз мумкин. Аммо, бу хотиржамликка берилишга асос бўла олмайди.\n2018 йилнинг ўтган даври мобайнида “Урганч аэропорти” чегара божхона пости томонидан жами 183 та ҳуқуқбузарлик ҳолатлари аниқланиб, улар бўйича 170 млн. сўмлик товар-моддий қимматликлар ашёвий далил тариқасида олиб қўйилган. Эътиборлиси шундаки, ушбу ҳуқуқбузарликларнинг барчаси айнан “яшил йўлак”ни танлаган йўловчилар томонидан содир этилган.\nАниқланган ҳуқуқбузарликларнинг аксарияти, яъни 135 таси (қарийб 73%и) порнографик мазмундаги видеолавҳа ва фотосуратларни, 2 таси тақиқланган диний ақидапарастлик мазмунидаги материлларни, 13 таси такикланган зўравонликни ва шафқатсизликни тарғиб қилувчи видео материалларни олиб ўтиш билан боғлиқ.\nШунингдек, мазкур аэропорт орқали 10 та ҳолатда салкам 43 литр спирт ва алкоголли ичимликлар, 5 та ҳолатда 112 қути тамаки маҳсулотлари, 8 та ҳолатда 8,8 млн. сўмлик атир-упалар, 3 та ҳолатда 22,6 млн. сўмлик дори дармонлар, 5 та ҳолатда 4 млн. сўмлик учувчисиз учиш аппаратларининг ноқонуний олиб ўтилиши фош қилинган.\nМазкур ҳолатлар юзасидан Ўзбекистон Республикаси Маъмурий жавобгарлик тўғрисидаги кодекснинг тегишли моддалари билан маъмурий ишлар қўзғатилиб, маъмурий ишлар бўйича судларга юборилган.\nШу ўринда Давлат божхона қўмитаси сизда божхона соҳасидаги қонун ҳужжатларини такомиллаштиришга оид таклифлар мавжуд бўлганда ёки божхона ходимларининг ноқонуний ҳатти–ҳаракатлари юзасидан 120-76-31 рақамли ишонч телефонига мурожаат қилишингиз мумкинлигини маълум қилади.\nСизнинг мурожаатингиз Ўзбекистон Республикаси “Жисмоний ва юридик шахсларнинг мурожаатлари” тўғрисидаги қонунига мувофиқ белгиланган тартибда кўриб чиқилади ва қонуний ҳал қилиниши кафолатланади. Ишонч телефонлари узликсиз равишда ишлайди.


ОКМК ЁШЛАРИ ЭЪТИБОРДА – Тошкент Ҳақиқати\nМамлакатимизнинг энг йирик саноат корхоналаридан бири “Олмалиқ КМК” АЖда ёшларга алоҳида эътибор қаратилади. Комбинат қошида 2017 йилда тузилган Ёшлар иттифоқи ташкилоти ҳозирда ўз сафига 13 минг 856 нафар ёшларни бирлаштирган.\nМазкур иттифоқнинг асосий мақсади комбинатда меҳнат қилаётган ёшларнинг манфаатларини ҳимоя қилиш, уларнинг иқтидор ва истеъдодини юзага чиқариш, жамиятдаги фаоллигини оширишга қаратилгани билан аҳамиятлидир.\nЎтган муддатда иттифоқ томонидан анча ишлар бажарилди. Жумладан, ёшларнинг интеллектуал салоҳиятини юзага чиқаришга қаратилган турли кўрик-танловлар ҳамда спорт мусобақалари мунтазам ўтказиб келинади. Шунингдек, ёшларни китобга янада ошно этиш мақсадида дунёдаги энг оммабоп ва қизиқарли 100 та китобнинг рўйхати тузилиб, улар комбинатнинг барча бўлинмаларига тарқатилди.\nАҳамиятлиси, комбинатда ёшлар бандлигини таъминлаш бўйича ҳам салмоқли ишлар амалга оширилмоқда. Масалан, ўтган йили олий таълим муассасаларининг 137 нафар ва коллежларнинг 500 нафар битирувчилари ишга қабул қилинди. Қолаверса, юртимиздаги 17 та ва хориждаги\n8 та олий таълим муассасаларининг 700-800 нафар талабалари ҳамда комбинат билан ҳамкорлик қиладиган касбҳунар коллежларининг 2 мингдан ортиқ ўқувчилари ўзаро шартномаларга мувофиқ, йил давомида комбинатнинг ишлаб чиқариш объектларида амалиёт ўташади.


Қонун лойиҳаси АҚШ президентига Хитой касалликнинг авж олиши ҳақида тўлиқ ҳисобот тақдим этмаса, санкциялар жорий этишни таклиф этади.\nТОШКЕНТ, 13 май — Sputnik. АҚШ сенатори Линдси Грэм сенатга COVID-19 туфайли Хитойга қарши санцкияларни назарда тутувчи қонун лойиҳасини киритганини маълум қилди.\n“COVID-19 учун жавобгарлик тўғрисида”ги қонун лойиҳаси АҚШ президентига Хитой касалликнинг авж олиши ҳақида тўлиқ ҳисобот тақдим этмаса, санкциялар жорий этишни таклиф этади.\n“Ишончим комилки, Хитой Коммунистик партияси ёлғонисиз вирус бу ерда, АҚШда бўлмаган бўлар эди”, - деган Линдси Грэм.\nУнинг сўзларига кўра, Хитой халқаро ҳамжамиятга коронавирус тарқалиши бошланган Ухандаги лабораторияда суриштирув олиб боришни рад қилмоқда.\n“Ишончим комилки, Хитой ҳеч қачон, токи уни мажбур қилишмаса, жиддий суриштирув доирасида ҳамкорлик қилмайди”, - дея қўшимча қилган сенатор.\nҚонун лойиҳасини яна саккиз нафар республикачи сенатор қўллаб-қувватлаган.\nУшбу қонун лойиҳаси матнига кўра, икки ой ичида конгресс қуйидагилар тасдиғини олиши керак:\n- Хитой пандемия бошланишига оид тўлиқ ҳисоботни тақдим этган;\n- вирус ёввойи ҳайвонлардан одамларга ўтган бўлиши мумкин бўлган барча бозорларни ёпган;\n- коронавирус тарқалишидан сўнг қўлга олинган Гонгонг фаолланини озод қилган.\nУшбу маълумотлар тасдиғисиз АҚШ президенти санкиция жорий этиш ваколатига эга бўлади. Улар активларни музлатиб қўйиш, киришни тақиқлаш, визаларни бекор қилиш, Америка молия ташкилотларига Хитой корхоналарига кредит беришини тақиқлашни ўз ичига олиши мумкин.\nХитой коронавирус билан боғлиқ АҚШнинг барча айбловларини рад этиб келмоқда.


Терговчилар Марадонанинг саломатлигини назорат қилган тиббиёт ходимларининг лоқайдликка йўл қўйганлиги ҳолатига аниқлик киритмоқчи.\nАргентинада мамлакат терма жамоасининг собиқ футболчиси Диего Марадонанинг ўлими юзасидан суриштирув ишлари бошланди. Бу ҳақда Todo Noticias хабар бермоқда.\nНашр манбасининг айтишича, терговчилар Марадонанинг саломатлигини назорат қилган тиббиёт ходимларининг лоқайдликка йўл қўйганлиги ҳолатига аниқлик киритмоқчи. Ҳукумат спортчи вафот этган куни уни эрталаб уйғотмаган ҳамширанинг ҳаракатини шубҳа остига олган. Ҳамшира эрта тонгда Марадонага дори бериши керак бўлса-да, унинг хонасига соат 11ларда психолог ва психиатр билан бирга кириб келган.\n26 ноябр куни Диего Марадонанинг адвокати Матиас Морла тез ёрдам шифокорларини жиноий лоқайдликда айблаганди. Унинг сўзларига кўра, шифокорлар 30 дақиқада етиб келган.


Главная > Янгиликлар > Каримов Фонди хорижда таҳсил олиш учун IV-таълим грантлари танлови\nАриза жўнатиш Ҳужжат намуналари (*rar архиви) Telegram\nКаримов Фонди Ўзбекистоннинг иқтидорли ва истеъдодли йигит-қизлари ўртасида чет элда таҳсил олиш учун тўртинчи грантлар танловини мамнуният билан эълон қилади. Каримов Фондининг янги таълим грантлари қуйидаги мутахассисликлар бўйича Европанинг олий таълим муассасаларида магистратура босқичида таҳсил олиш имконини беради:\n• Қайта тикланувчан энергия манбалари;\n• Кимё ва кимё технологияси;\n• Сув ва ер ресурсларини бошқариш;\n• Машинасозлик технологиялари;\n• Архитектура. Бино ва иншоатлар қуриш;\n• Автомобиль йўллари, кўприклар, тоннеллар, йўл ўтказгичлар ва аэродромларни лойиҳалаш ва қуриш;\n• Текстиль саноати технологиялари ва ускуналари;\n• Туризм хизматларини ташкил этиш ва бошқариш;\n• Ахборот хизматлари ва жамоатчилик билан алоқалар.\nТанловда инглиз, немис ёки француз тилларини аъло даражада билган, Ўзбекистон ёки чет эл олий таълим муассасасини битирган ёки унинг сўнгги курсида таҳсил олаётган, ёши 35дан ошмаган Ўзбекистон фуқаролари иштирок этиши мумкин. Грант совриндорларининг чет элда таҳсил олиш ва яшаш харажатлари (2 йилгача) Фонд томонидан молиялаштирилади.\nТанловда иштирок этиш учун ҳужжатлар онлайн қабул қилинади:\n(рўйхатдан ўтиш учун кўрсатилган ҳавола 2019 йил 15 октябрдан 10 ноябргача амалда бўлади)\n– Фонд томонидан тасдиқланган шаклдаги танловда иштирок этишга ариза;\n– Олий таълим муассасаси ректори (ташкилот, корхона, муассаса раҳбари) номидан танловда муносиб номзод сифатида иштирок этиши тўғрисидаги Тавсиянома;\n– Олий таълим муассаcасининг охирги босқичида таҳсил олаётганлиги тўғрисида маълумотнома;\n– Олий таълим муассасасини битирганлиги тўғрисидаги Диплом нусхаси;\n– Баҳолари кўрсатилган диплом иловаси нусхаси ёки рейтинг дафтарчаси нусхаси;\n– Танлов иштирокчиси томонидан имзоланган «Чет эл олий таълим муассасаларида магистрлик дастури бўйича таҳсил олиш учун Ислом Каримов номидаги республика хайрия жамоат фонди таълим грантларини олиш бўйича ўтказиладиган IV-танлов Низоми»дан кўчирма.\nТанлов тўғрисидаги янгиликлар ва тақдим этиладиган ҳужжатлар намуналари Каримов Фонди грантларига бағишланган махсус телеграм-каналда ҳавола этилган: https://t.me/GrantFondKarimov\nҲужжатлар топшириш муддати чекланган – 2019 йил 15 октябрдан – 10 ноябргача.\n+99871 237-34-20; +99871 237-38-13. e-mail: info@fondkarimov.uz\n* Каримов Фонди таълим грантлари ҳақида\nКаримов Фонди 2016 йил октябрда Лола Каримова-Тилляева ва Татьяна Каримова томонидан Мустақил Ўзбекистон асосчиси ва Биринчи Президенти Ислом Каримовнинг хотирасига бағишлаб таъсис этилган. Хориждаги пешқадам университетларда таҳсил учун иқтидорли ёшларга грантлар ажратиш Фонд фаолиятининг асосий йўналишларидан ҳисобланади.\nСўнгги 3 йил мобайнида 32 нафар ўзбекистонлик йигит ва қизлар Каримов Фондининг таълим грантлари орқали Германия, Франция, Италия, Швейцария, Россия ва Польшанинг пешқадам олийгоҳларида таълим олиш имкониятига эга бўлдилар.\n«Нажот топган юраклар» – Сарвар\nКаримов Фондининг стипендиатлари билан видеоконференция\nИслом Каримов Фонди Ўзбекистон Биринчи Президентининг рафиқаси коронавирусга чалинганлиги ҳақидаги хабарни рад этади\n«Нажот топган юраклар» – Абдураҳим


Дмитрий Шокин Манчестер Гран-Присида ғолиб бўлди\n15:37 / 17.10.2015\n16 октябрь куни Англиянинг Манчестер шаҳрида таэквондо ВТФ бўйича йилнинг нуфузли турнирларидан бири – Манчестер Гран-Приси бошланди. Мусобақанинг илк куни +87 кг вазн тоифасида ғолиб ва совриндорлар аниқланди.\nАмалдаги жаҳон чемпиони Дмитрий Шокин барча рақибларини мағлубиятга учратиб, Гран-При ғолибига айланди. У финалга қадар кореялик Жу Хо Чолни 16:4, эронлик Морадини 10:5 ҳисобида мағлуб этди. Ярим финалда яна бир эронлик спортчидан устун келди. Бу ҳақда "Оламспорт.сом" хабар берган.\nХабарда айтилишича, ҳал қилувчи финал беллашувида Шокин кубалик рақибини олтин очко эвазига таслим этиб, Гран-При ғолибига айланган. Ушбу муҳим ғалаба Дмитрий Шокинга 40 рейтинг очкоси ҳамда 5000 АҚШ долларини тақдим этди.\nШунингдек, эндиликда Шокин рейтингда биринчи ўринга кўтарилиб олди. Шу пайтгача рейтингда пешқадамлик қилиб келган Жасур Бойқўзиев эса аксинча иккинчи ўринга пастлади. Бойқўзиев Манчестер Гран-Присининг иккинчи даврасида беларуслик спортчига 5:6 ҳисобида ютқазиб қўйди.\nБугунги баҳсларда Ўзбекистон терма жамоасининг яна икки вакили ака-ука Максим ва Никита Рафалович даянга чиқишади.\nЭслатиб ўтамиз, мусобақада олтин медал соҳиби 40 рейтинг очкосига, кумуш медал совриндори 30, учинчи ўринни эгаллаган спортчилар эса 20 рейтинг очкосига эга бўлишади.\nМаълумот учун, Жаҳон Гран-Приси тўртта йирик мусобақадан иборат бўлиб, биринчи турнир Москва шаҳрида, иккинчи мусобақа Туркиянинг Самсун шаҳрида ўтказилди. Жаҳон Гран-Присининг якуний финал мусобақаси декабрда Мексикада бўлиб ўтади.


Ўзингизга ишонинг! » Ўзбекистон янгиликлари – Zamin.uz\nБирор ишни бошлашдан аввал «Қандай бўларкан?» деб ўйланамиз, иккиланамиз. Тўғри, охирини кўра билиш муҳим, лекин бундай саволлар ўзимизга бўлган ишончни сўндириб қўймаслигига эътиборли бўлинг. Баъзида бу иккиланишлар ҳаётимизнинг аксарият қисмини ташкил этади.\nНатижада асаббузарлик, тушкун кайфият ҳамроҳимизга айланади-ю, яхшилаб ўрнашиб олади. Хўш, бунда ким айбдор? Албатта ўзимиз! Бироқ ҳаммасини тўғриласа бўлади. Бунинг учун бир неча сабабларни кўриб чиқиб, қаерда хато қилаётганингизни топсангиз, ҳар бир ишингизда омад сизга ёр бўлади. Ишонинг!\n1. Нега бошқалар билан таққослайсиз? Ахир сиздаги камчиликлар уларда ҳам бор! Шунчаки бошқалар буни билдиришмайди. Сиз эса аксинча...\n2. Ким нима дейишининг нима аҳамияти бор? Биласизми, сизнинг энг катта камчилигингиз нимада? Доим бошқалар фикри билан иш тутишингизда! Бу сафар шундай қилингки, улар сиз билан маслаҳатлашсин.\n3. Бошқалар танқидидан қочиш... Билсангиз, эътиборда бўлган кишиларнигина гапиришади. Сизни танқид қилишса, бундан фақат яхши хулоса чиқаринг.\n4. Фаоллик кам, ўз оламингизда яшайсиз. Бу ишингиз сизнингча тўғридир, лекин ҳақиқий ҳаёт тасаввурингиздан анча фарқ қилади.\n5. Қилсаммикан эмас, қила оламан денг. Иккиланиш сизни руҳан синдиради. Ўзингизни қўлга олинг.\n6. Ўта самимийсиз. Баъзида бу хислатингиздан бошқалар ўз манфаатлари йўлида фойдаланишади.\n7. Мулоқотдан қочасиз... Ким биландир очиқ суҳбатлашиш сиз учун жуда катта воқеа. Ана ундан кейин «Нега мени тушунишмайди?» деб хафа бўлишингиз нечук?\n8. Таваккал қилишни ҳам билинг. Бир марта қоқиларсиз, икки марта... Аммо бундай йиқилишлар сабаб туриб кета олишни ҳам ўрганасиз. Мана шуни таваккал дейдилар.\nЎзингизга бўлган ишончни ошириш учун 3 та машқ\n18:03 / 20-08-2017\nЖуфтингизнинг туйғулари нақадар жиддий? Билишни хоҳлайсизми?\n12:48 / 17-08-2017


Африканинг энг бой одами АҚШ ва Европага 50 млрд доллар сармоя киритади\n14:46 / 17.08.2017\nАфриканинг энг бадавлат фуқароси, нигериялик тадбиркор Алико Данготе 2025 йилга қадар АҚШ ва Европанинг қайта тикланувчи энергия манбалари ва нефткимё саноатига 20 млрддан 50 млрд долларгача сармоя киритишни режалаштирмоқда. Бу ҳақда Bloomberg агентлиги хабар қилмоқда. Данготе илк сармояларини 2020 йилда киритишни бошлайди. У Нигерияда 5 млрд долларлик қишлоқ хўжалик лойиҳаларини ва 11 млрд долларлик нефтни қайта ишлаш заводини барпо этиш лойиҳасинии амалга ошириб бўлгач, АҚШ ва Европа билан боғлиқ режаларини амалга оширади.\n«2020 йилдан бизнинг бўлғуси 60 фоиз сармоямиз Африка ташқарисига тўғри келади. Шундай экан, бизда мувозанат бўлиши мумкин. Фикримча, қайта тикланувчи энергия манбалари — бу келажакка ташланган олға қадамдир. Биз биринчи галда нефть кимё саноатини кўзда тутаяпмиз, шу билан бирга, бошқа компанияларга сармоя киритишимиз мумкин».\nДанготенинг бойлиги, Bloomberg миллиардерлар индексига биноан 11,9 млрд доллардир. Тадбиркор ўз фаолиятини кенгайтириб бормоқда, унинг Dangote Group компанияси Африканинг 18 мамлакатида корхоналарга эга бўлиб, Осиё бозорига ҳам чиқишни режалаштирмоқда.\nАҚШ Африка Европа Алико Данготе


Автомобиль савдоси тақиқланади: сабаблар, тестлар, можаролар… - Carzone.Uz\nАвтомобиль савдоси тақиқланади: сабаблар, тестлар, можаролар…\nVolkswagen концерни дизель автомобилларининг АҚШ да тақиқланиши ортидан Европада ҳам автомобилга тақиқлар бошланиб кетди. Аввал Швейцария ва Италия тақиқ киритди. Дизельгейт деб ном олган можаронинг сабаби – экологик тест натижасини сохталаштирувчи дастур жойланганлиги бўлди.\nКўп мамлакатларда автомобилни сертификациялашнинг қатъий талаблари мавжуд, шартларга жавоб бермаган машина сотувга қўйилмайди. Ундан ташқари Европа, АҚШ ва Осиёда кучлироқ талаблар билан текширадиган нотижорат ташкилотлар бор. Улар, нафақат, бир моделнинг, балки компаниянинг обрўсини тушириб юборишлари ҳам мумкин. Мамлакатда ўрнатилган экологик меъёрларга тўғри келмайдиган ҳар қандай автомобиль тақиқ остига тушиш эҳтимоли бор.\nАҚШ – Tesla\nTesla электромобилини АҚШ нинг Техас, Аризона, Ғарбий Виржиния, Нью Жерси ва Шимолий Каролина штатларида тақиқлашди. Бунинг сабаби компания маркетинг стратегиясининг ўта инновационлиги бўлди. Tesla электромобилларини ўзининг шоурумлари (намойиш зали) орқали сотади, маҳаллий қонунчиликка кўра эса автомобиль ишлаб чиқарувчиларининг дилерлик марказлари тақиқланган. Аммо барча штатлар ушбу тақиққа қўшилгани йўқ.\nАҚШ — Land Rover Defender\nЭкологик талабларга жавоб бермасдан, классик Land Rover Series III автомобили АҚШ бозорини 1974 йилда тарк этган. Йигирма йил ўтгач, Англия компанияси такомиллашган Defender версиясини қайта бозорга олиб кирди. Аммо беш йил ўтиб машинада хавфсизлик ёстиқчаси ва ёндан зарбни тўсувчи восита йўқлиги сабабли яна АҚШ бозоридан кетди.\nЕвропа — Mazda RX8\nMazda RX8 ҳам экологик талабга жавоб бермаганлардан. 2009 йилда Европа янги стандартга ўтди, Mazda RX8 эса бу стандартга тўғри келмагани туфайли бозор унга эшигини ёпди. Кўп ўтмай машина ишлаб чиқаришни ҳам тўхтатди.\nАҚШ — Suzuki Samurai\nБаъзида машина олиб киришни тақиқлаш шарт эмас, унинг нуфузига доғ тушса етарлидир. 1988 йилда Consumer Reports америка истеъмолчилар иттифоқи Suzuki Samurai автомобили кескин бурилаётганда ағдарилиб кетиши мумкин, деган хулосани берди. Suzuki 1996 йилда “Самурай” автоси савдосини тўхтатди, аммо Consumer Reports иттифоқини судга берди. Истеъмолчилар иттифоқи эса машина кескин бурилганда содир бўлган авария қурбонлари статистикасини тарқатди. 2004 йилда томонлар муросага эришдилар, аммо Suzuki Samurai қайта сотилмади.\nLandwind X6 машинаси немис автоклуби ташкил қилган зарб билан синаш тестидан (краштест) ўта олмаган. 64 км/соат тезликда урилган машинага Landwind X6 дош беролмади, салондаги йўловчилар эса муқаррар “ҳалок бўлишди”.\nХитойликлар нусха кўчиришга устаси фаранглиги оламга маълум. Аммо авто соҳасида нусха кўчирганлари панд берди. 2008 йилда BMW компанияси X5 моделига ўхшаганлиги учун Хитойнинг Shuanghuan SCEO машинасини тақиқлашга эришди. Италияда эса Fiat Panda нинг клони бўлган Great Wall плагиат учун жаримага тортилди.\nИсроил — Chevrolet SS\nИсроил ҳукумати Chevrolet SS спортседанига тақиқ қўйганининг сабаби экология эмас, машина нусхаси кўчирилмаган, давлат стандартларига ҳам жавоб беради. Яҳудийларга машинанинг SS номи ёқмади. Чунки иккинчи жаҳон урушида фашистларнинг СС чилар отряди бўлган. Автомобилни ишлаб чиқарганлар эса бор-йўғи Super Sport сўзларининг бош ҳарфларини олишган эди.\nЖанубий Корея — Corvette Stingray\nCorvette Stingray С7 суперкари Жанубий Кореяда ман қилинишига сабаб машина тезликни оширганда товуши 100 децибелдан ортиб кетишидир. Бу эса маҳаллий меъёрнинг рухсат этилган даражасидан баланд ҳисобланади.\nМиср – Chevrolet\n2012 йилда Мисрда салафийлар шайхи Chevrolet автомобилининг капалаксимон эмблемасида хоч тасвирини кўрди ва тақводор мусулмонлар бу машинада юрмасин, дея фатво чиқарди. Аммо бу фатво билан Мисрда Chevrolet савдоси тўхтаб қолгани йўқ.\nТуркманистон — Audi, Mercedes-Benz, BMW\nТуркманистон нашрлари номаълум сабабга кўра Audi, Mercedes Benz ва BMW маркали автомобилларни мамлакатга олиб киришга чеклов қўйилганини ёзишмоқда. Ғалати тақиқлар ўрнатиш бўйича Туркманистон қолганлардан мутлақ олдинда. Туркман қардошларимиз рули ўнг томонда машиналарга, икки эшикли ва спорт моделларига, двигател ҳажми 1.3 литрдан кичик ва 3.5 литрдан юқори бўлган автомобилларга тақиқ қўйганлар. Ҳукумат Ашхободни оқ шаҳар дея эълон қилганда қора рангли ва ойнаси қорайтирилган машиналар ман этилган.


Узбекистонда Colin’s ва Levi’s брендидаги жинсилар ишлаб чикарилиши мумкин – КУН УЗ\nГлавная / Иктисодиёт / Узбекистонда Colin’s ва Levi’s брендидаги жинсилар ишлаб чикарилиши мумкин\n18.06.2019\tИктисодиёт Comments Off on Узбекистонда Colin’s ва Levi’s брендидаги жинсилар ишлаб чикарилиши мумкин 51 Показы\n14 июнда Олмаликда Vintage Denim кушма корхонаси уз ишини бошлади, деб хабар берди “Узбектукимачиликсаноати” уюшмаси матбуот хизмати.\nМатбуот хизмати маълумотларига кура, корхонада жинсидан кийимлар ишлаб чикариш учун 130 та тикув машинаси ва бошка юкори технологик курилма урнатилган. Корхонанинг ишлаб чикариш куввати ойига 150 мингдан купрок жинси шим ва жемперга тенг.\nТаъкидланишича, фабрика иш бошлагандан бери 250 дан купрок одам доимий иш билан таъминланган. “Корхона нафакат жинси шим, балки жемперлар хам ишлаб чикаради. Жинси махсулотларга нархлар импорт махсулотларга нисбатан ракобатбардош булади. Махсулотнинг бир кисми экспорт килинади”, дейилган уюшма хабарида.\nШунингдек, корхона хорижнинг етакчи жинси брендлари Colin’s, Levi’s ва LC Waikiki билан махсулот ишлаб чикариш буйича музокаралар олиб бораётгани маълум килинди. Айни вактда корхона De facto бренди билан хамкорлик килмокда.\nПред. «Бу ечим эмас». Бош прокурор уринбосари улим жазоси белгилаш билан коррупцияга карши курашиб булмаслиги хакида гапирди\nСледующая «Челси» Фрэнк Лэмпард билан 3 йиллик шартнома буйича келишиб олди


ПСЖнинг 17 ёшли хавбеки "Арсенал"га ўтишга яқин турибди\n31 май, 2018, 11:20\nФранциянинг ПСЖ клуби ҳужумкор ярим ҳимоячиси Ясин Адли тез орада Англия премьер-лигасига кўчиб ўтади.\nL’Equipe нашри тарқатган хабарга кўра 17 ёшли Франция ўсмирлар терма жамоаси аъзоси Лондоннинг “Арсенал” клуби сафига бориб қўшилади. Таъкидлаш керакки, ўтган ҳафта “канонирлар” бошқарувини ўз қўлига олган ПСЖнинг собиқ бош мураббийи Унаи Эмери ушбу футболчининг имкониятларини юқори баҳоламоқда.\nЎз навбатида парижликларнинг ўзлари ҳам Адлини таркибда сақлаб қолиш учун унинг маошини сезиларли равишда оширишмоқчи. Адлига шунингдек “Бавария” ва “Реал” каби жамоалар ҳам жиддий қизиқиш билдиришаётган эди. Аммо, “Арсенал” футболчининг ўзи билан гаплашиб, унга етарли ўйин амалиёти ваъда қилган.\nМаълумот учун, Адли якунланган мавсум ПСЖ сафида бор йўғи 1та баҳсда иштирок этган.


Ҳаёт «саҳнаси»ни бироз зеҳн билан кузатсангиз, Декарт ҳазратларининг юқоридаги рақамлари анчайин аниқлигига ишонч ҳосил қилишингиз мумкин. Аёнки, ҳаётда «яхшилар», «ёмонлар» ва «бефарқлар» орасига қизил чизиқ тортиб, аниқ ажратиб қўйилмаган. Кўпинча ёмонлар «эзгулик» ниқобини тақиб оладилар. Бефарқлар уларга астойдил (тарози палласининг қаёққа босишига қараб) тарафдор бўлишади. Яхшиларга эса кўпинча «айбсиз айбдор» роли тегади...\nЖек Лондон ёзганидек, «фикр юрита олмайдиганлар ўзларини мутафаккир қилиб кўрсатадилар ва мустақил фикр юритадиганларнинг тақдирини ҳал қиладилар».\nШаҳзода Будда шундай деган экан: «Қарға каби сурбетларга, дағал, хира, бемулоҳаза, бузилган одамларга яшаш осон. Бироқ ҳаёти покиза, камтарин, ҳамиша софликни изловчи, ҳақиқатгўй, босиқ, фаросатли кишиларга яшаш қийин».\nСавол туғилади: ақлли ва яхши инсонлар нега билимсиз ва ёмон кимсалардан доим азият чекадилар? Чунки фақат яхшиликни касб қилган эзгу ниятли инсонлар ёмонликка ёмонлик билан жавоб қайтаришга уқувсиз бўлишади. Қабиҳ одамга эса саховат ҳам, донишлик ҳам қабиҳлик бўлиб кўринади. Ифлосга ифлослик ёқади. Бинобарин, буюк бобомиз Амир Темур ҳазратлари айтганларидек, «Ҳаддан ташқари ширин бўлсанг, пашшага таланасан». Маълумки, пашшалар доимо кўплашиб ёпишади.\nУмуман, эндиги сўзимиз «яхши» ва «ёмон» одамларнинг ўзаро муносабатлари ва абадий «жангу жадаллари» ҳақида ҳам эмас.\nДраматург Ғафур Шермуҳаммаднинг Лаллай бова ҳақида бадиаси бор. Чироқчининг Чиялисида яшовчи Дўстмурод бованинг исми аҳли юрт тилида негадир «Лаллай» бўлиб кетган. Лаллай бова амалдор, меҳнат қаҳрамони ёки ҳеч бўлмаганда «ўқимишли» одам ҳам эмас. Шунчаки, болатабиат, далли-ғулли, умрида меҳнатдан бошқа нарсани кўрмаган, ҳеч қачон элдан айрилмаган, зинҳор бировни ранжитмаган жайдари бир одам. Бундайлар ҳар ерда топилади. Тўй-зиёфатлар, гап-гаштаклар ва шунга ўхшаш «обрўли» давраларда ҳеч ким уни эсламайди, аммо текин меҳнат қилиш керак бўлган пайтларда ҳамма Лаллай бовани йўқлаб қолади. Лаллай бова бундан зинҳор ранжимайди. Каттаю кичикка «амаки» деб мурожаат қилади. Менимча, агар Лаллай бова бўлмаса, Чиялида яшаш анча... зерикарли бўлиб қолса керак. Чунки тўй-маъраками, айниқса, қора меҳнат талаб этиладиган қудуқ қазиш, ҳашар каби издиҳомларда Лаллай бова эл-юртнинг «жони», эрмаги ва тап-тайёр беминнат дастёри бўлади.\nМен Лаллай бовани кўрмаганман. Кўриш шартми, ахир бадиани ўқиган заҳоти уни аниқ-тиниқ тасаввур қилган бўлсам. Қолаверса, исталган даврада Лаллай бова ҳақида сўз очсангиз, уни танимаган одамлар дарров ўз қишлоғи ёки маҳалласидаги худди ўшандай одам ҳақида гапириб кетишади. Чунки ҳамма жойнинг ўз Лаллайи бор. Шунинг учун бу одам ҳаммага таниш.\nЛаллай бовада унча-мунча соғ одамлар ҳавас қилса бўладиган ижобий хислатлар бисёр. У ҳеч қачон бировнинг устидан ғийбат қилмайди, ҳеч қачон одамлар билан нималарнидир талашиб, ғижиллашмаган. Улар адоват, гина, кек, ҳасад, фитна, ғазаб... каби «онги соғлом» одамларга хос сон-саноқсиз хусусиятлардан холи бўлишади. Шунинг учун ҳам, гарчи ҳеч ким писанд этмаса-да, аслида ҳаммага қадрдон одамлар улар.\nТунов куни Ғафур Чиялига тўйга бориб келди. Кайфи жуда чоғ. Тўйда Лаллай бовасини кўрибди. «Бечора, анча қарибди, дейди. Бир чеккада ёлғиз ўзи палов еяпти. Олдига бориб, у ёқ-бу ёқдан анча гаплашган бўлдим. Ахир, у менинг қаҳрамоним-да. Лаллай бовани кино қиляпман».\nАйтишича, киносценарий ёзишни бошлабди. Ҳозирданоқ бир таниқли актёр «Лаллай ролини мен ўйнайман», деб қисталанг қилаётганмиш. Шу ниятда, «диета» қилиб озиш, соч-соқолини ўстиришни бошлабди. Бир режиссёр эса мексикалик ҳамкасбларига «келаси йил кинофестивалга «Лаллай» деган «шедевр» кино олиб келаман», деб мақтаниб ҳам қўйганмиш...\nБалки Лаллай бова ҳақидаги бўлажак кино чиндан ҳам муваффақиятли чиқар, чунки Лаллай бова ҳаммага «таниш» ва «қадрдон» одам. (Ҳатто ўша мексикаликларнинг ҳам «Мелиссио» деган ўз «Лаллай»и бор-ку!) Шу сабабли кино ўзгача иштиёқ билан ишланиши ва одамларга ёқишини тасаввур қилса бўлади. Бу кино қўша-қўша совринларни қўлга киритса ҳам ажабмас. Қарабсизки, қишлоғида тинчгина юрган Лаллай бованинг номи унинг ўзи мутлақо танимаган бир қанча одамларга жарақ-жарақ пул ва шуҳрат келтиради. Лаллай бованинг эса ҳеч нарсадан хабари йўқ. Билганида ҳам нима ўзгарарди?\nОдамлар қалбидан жой олиш учун\n...Гоҳида ўйлаб қоламан: теварак-атрофимизда ақлли-ҳушли, тўкис, «олий маълумотли» инсонлар кўп. Турли тоифадаги амалдорлар ва раҳбарлар ҳам бисёр. Амал курсисида ўтирганларида одамлар уларга итоатда бўлиб, «ҳурмат» қилишади. Оддий гаплари салкам «ҳикмат» сифатида қабул қилинади. (Айтган ҳангомаси кулгили бўлмаса-да, кўздан ёш чиққудек кулади!) Уларнинг аксарияти ҳаётда силлиққина яшаб, нафақага чиқади. Шундан сўнг баъзан буткул унутилиб, беному нишон йўқолади...\nЖамоа аҳли ҳар кимни ҳам худди Лаллай бовадек беғубор хотира билан эслайдими? Режиссёрлар улар ҳақида кино қилиш учун ўзаро талашадиларми? Умуман, ҳамманинг умри худди Лаллай каби... одамларга беғараз хизматда, сермазмун ўтяптимикин?\nБуёғига, ўзингиздан қолар гап йўқ.\nДемак, ҳаётда юксак мартабалар ва имтиёзларга эришиш бошқа, Лаллай бовадек беғараз, эл хизматида яшаб ўтиш бутунлай бошқа нарсалар экан. Умрни беҳуда ўтказмаслик, эл назарига тушиш ва одамлар қалбидан жой олиш учун кези келганда, мансабдор ёки бадавлат бўлиш ҳам шарт эмас...\nҚишлоғимиздаги донишманд кексалардан бири шу байтни кўп такрорлагич эди:\nОдамийнинг насли бирдур,\nҳар бирининг фарқи бор,\nБири олтин, бири балчиқ –\nҳар бирининг нархи бор...\nМана, гапнинг индаллоси қаерда. Ҳар не бўлганида ҳам инсоннинг асл баҳоси бойлик ва мансаб билан ҳам ўлчанмайди. Вақт — энг олий ҳакам!\n🕔11:20, 27.05.2020 ✔122\n🕔11:20, 27.05.2020 ✔120\n🕔11:19, 27.05.2020 ✔121\n✔ 122 🕔 11:20, 27.05.2020\n✔ 120 🕔 11:20, 27.05.2020\n✔ 121 🕔 11:19, 27.05.2020\n✔ 220 🕔 12:04, 22.05.2020\n✔ 91 🕔 11:35, 22.05.2020


Ҳаётга ўз ҳолича боқинг | Azon.uz - Ахборот-таҳлилий портал\nҲаётга ўз ҳолича боқинг\n18:00 10.01.2019 805\nДунё лаззатларни кетказувчи, қийинчилик ва машаққатларнинг кони, ғам-ташвишларга тўла бир макондир. У худди бир ботқоқ, бир ботсангиз, типирчилаган сари ботиб кетаверасиз. Дунёда ота-она, хотин, дўст, маскан ёки иш каби лаззатлар ҳам бор, лекин барибир кўнглингизни хира қиладиган, сиз ёқтирмайдиган ҳолатлар учрайверади. Бунинг чораси - дунёнинг ёмонлик ҳароратини яхшилик ёмғири билан пасайтириб туринг. Шунда тугал нажот топасиз. Тикон кириши ҳам бежиз эмас, ахир.\nБу дунёда зиддият, турлилик, тоифалар, яхши ва ёмон фикрлар, бузиш ва ислоҳ, шодлик ва ғамлар ёнма-ён, бирга бўлишини Аллоҳ хоҳлади. Жаннатга барча яхшиликларни, ислоҳ ва шодликни танлади, ҳамма ёмонлик, фасод ва ғамларни дўзахда тўплади.\nВоқеликка уйғун яшанг. Хаёллар отига минманг. Мана шу кўриб турганингиз ҳаёт сизнинг ҳаётингиз, шу ҳаётда парвоз қилинг. Дунёингизга ўз ҳолича боқинг, ўзингизни унда яшашга кўндиринг. Дунёда сиз учун вафодор дўст ва мукаммал иш топилавермайди. Чунки вафодорлик ва мукаммаллик дунёнинг хусусияти эмас.\nХотин сизни тўлдирмайди. Ҳадисда: “Мўмин мўминага (эр аёлига) ғазаб қилмасин. Чунки унинг бир хулқини ёқтирмаса, бошқасига рози бўлар), дейилган. Шундай экан, тўғрилайлик, жипслашайлик, кечиримли ва олийжаноб бўлайлик, енгилини олиб, қийинини тарк қилайлик, кўз юмиб ҳам турайлик, хато-камчиликларни тузатайлик, баъзи ишларга парвосиз бўлайлик.\n19:00 13.06.2019 4557\n17:30 12.06.2019 3293\n21:00 11.06.2019 2817


200 француз аскари Афғонистонни тарк этди\nФранциянинг 200 га яқин аскари Кобулни тарк этди. Бу Афғонистондан олиб чиқилган француз қўшинларининг илк партияси бўлди. Франция 2014 йилгача босқичма-босқич барча қўшинларини олиб чиқиш режасини элон қилган.\n2012 йилнинг охирига қадар Франциянинг 4500 минг кишилик қўшинларидан чораги Афғонистонни тарк этиши режалаштирилган.\nФрация Мудофаа вазири Жерар Лонге жорий йил охирига қадар Афғонистонни мингга яқин француз аскари тарк этишини маълум қилди. Французлар ўрнини афғон қўшинлари эгаллайди, дея қўшимча қилди у.\n2014 йилнинг охиригача НАТО ҳарбий миссиясининг ҳам тугаши кутилмоқда.


Тадбиркорлар учун умумбелгиланган солиқларни тўлашга ўтиш...\n28.11.2018 11:54 0 265\nТадбиркорлар Тошкент шаҳар давлат солиқ бошқармаси томонидан ўтказилган семинарларда ана шундай «ёниб турган» саволларга жавоб топишди.\nЎзбекистон Республикаси Президентининг 2018 йил 29 июндаги «Ўзбекистон Республикасининг солиқ сиёсатини такомиллаштириш концепцияси тўғрисида»ги фармони.\nПойтахтнинг Сирғали туманида ўтган семинарда Концепцияга асосан, 2019 йил 1 январдан солиқ соҳасига жорий этилаётган янгиликлар ҳақида маълумот берилди. Хусусан, келгуси йилдан бошлаб, жисмоний шахслардан олинадиган даромад солиғининг 12 фоиз миқдоридаги ягона ставкаси жорий этилади. Бундан ташқари, Пенсия жамғармасига 8 фоиз миқдоридаги суғурта бадали тўлови бекор қилинмоқда. Ягона ижтимоий тўлов ставкаси 12 фоизгача пасайтирилади. Мазкур меъёрларнинг амалиётга жорий этилиши орқали меҳнатга ҳақ тўлаш фондига солиқ юки камайтирилади.\nШунингдек, давлат мақсадли жамғармаларига юридик шахсларнинг товар айланмасидан 3,2 фоиз миқдорида ундириладиган мажбурий ажратмалар бекор қилинади. Бундан ташқари, юридик шахслардан олинадиган фойда солиғи, мол-мулкига солинадиган солиқ ставкалари камайтирилади.\nМисол учун, солиқ ставкаларининг пасайтирилиши биргина Сирғали туманида 339,8 миллиард сўмдан ортиқ маблағларни солиқ тўловчилар ихтиёрида қолдириш имконини беради.\n— Жорий йил 9 ойи якунлари бўйича Сирғали туманида 1 миллиард сўмдан ортиқ товар айланмасига эга 390 та корхона мавжуд, — деди Сирғали тумани давлат солиқ инспекцияси бошлиғи Жаҳонгир Мирпўлатов. — Уларнинг барчасига 2019 йилнинг 1 январидан умумбелгиланган солиқларни тўлашга ўтишлари зарурлиги ҳақида хабарномалар жўнатилган. Ҳозирги кунга қадар 237 та корхона умумбелгиланган солиқ тўловчиси сифатида рўйхатдан ўтди. Концепцияга асосан солиқ соҳасига жорий этилаётган ушбу янгилик юзасидан Сирғали туманидаги тадбиркорлардан кўплаб саволлар тушаётганлиги сабабли семинар ташкил этилиб, тадбиркорлар билан бевосита учрашган ҳолда жавоб берилди.\nҲисобот йили якунлари бўйича 1 миллиард сўмдан ортиқ товар айланмасига эга бўлган тадбиркорлар 2019 йил 1 январдан умумбелгиланган солиқларни тўлашга ўтишлари зарурлиги ҳақида Давлат солиқ қўмитаси томонидан хабар қилинади. Хабарнома олган тадбиркорлар жорий йилнинг 12 ноябридан 12 декабригача қўшилган қиймат солиғи тўловчиси сифатида рўйхатдан ўтишлари лозим.\n— Айни пайтда корхонамиз ягона солиқ тўлови тўлаб келаётганди, — деди тадбиркор Наргиза Умарова. — 2018 йил 9 ойи якуни бўйича умумий айланмамиз 1 миллиард сўмдан ошганлиги боис 2019 йилдан умумбелгиланган солиқлар тўлашга ўтишимиз ҳақида хабарнома олдик. Шундан сўнг умумбелгиланган солиқларни тўлашга қай тартибда ўтамиз? Солиқларни қай тартибда тўлаймиз? деган кўплаб саволлар туғилганди. Очиғи бир оз иккиланишлар ҳам йўқ эмасди. Бугунги семинарда Тошкент шаҳар давлат солиқ хизмати органлари ходимлари барча саволларимизга жавоб беришди.\nТошкент шаҳар давлат солиқ бошқармаси томонидан Мирзо Улуғбек туманида фаолият юритаётган тадбиркорлар учун ташкил этилган семинар ҳам мазмунан бой ва самарали бўлди.\nТадбирда Ўзбекистон Республикаси Президентининг Фармонига асосан, йил якунлари бўйича йиллик айланмаси 1 миллиард сўмдан ошган ёки йил давомида белгиланган чегаравий миқдорга етган корхоналарни умумбелгиланган солиқларни тўлашга ўтказиш тартиби кўргазмали воситалар ҳамда слайдлар ёрдамида тушунтирилди.\nМаълумотларга кўра, жорий йилнинг 9 ойи якунлари бўйича Мирзо Улуғбек туманида 1 млрд сўмдан ортиқ тушумларга эга 576 та корхона мавжуд. Уларнинг барчасига умумбелгиланган солиқларни тўлашга ўтишлари зарурлиги ҳақида хабарномалар жўнатилган. Жорий йилнинг 26 ноябрь ҳолатига 265 та корхона қўшилган қиймат солиғи тўловчиси сифатида рўйхатдан ўтишга ҳам улгурган.\nСеминарда иштирокчилар томонидан Концепция солиқ юкини камайтириш ва солиқ солиш тизимини соддалаштириш орқали иқтисодиётни жадал ривожлантириш ҳамда мамлакатнинг инвестициявий жозибадорлигини оширишга хизмат қилаётгани қайд этилди.\nТадбиркорлик субъектлари вакиллари мулоқотлар чоғида солиқ соҳасида амалга оширилаётган ислоҳотлар боис бугунги кунда солиқ ходимлари солиқ тўловчиларнинг ишончли ҳамкори, яқин маслаҳатчисига айланиб бораётганлигини алоҳида таъкидлашди. Бу эса фуқароларда ҳам, тадбиркорларда ҳам шу юртга дахлдорлик туйғуси шаклланиб, инсофли солиқ тўловчилар сафи кенгаяётганидан дарак беради.\nЎзаро мулоқот тарзидаги бу каби семинарлар пойтахтимизнинг барча туманларида ўтказилади.\nТошкент шаҳар давлат солиқ бошқармасининг\nсолиқ Тошкент тадбиркорлик солиқ концепцияси


Рақамли иқтисодиёт бизга нима беради? | O'zLiDeP\nБугун рақамли технологиялар, рақамли иқтисодиёт ҳақида жуда кўп гапирилаяпти. Чунки ҳар соҳада янгиланаётган Ўзбекистон учун бу табиий жараён. Энди истаймизми йўқми, қайси соҳа бўлмасин, замонавий ахборот технологияларига эҳтиёжи кучайиб бораверади.\nМуҳаммад ал-Хоразмий номидаги ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактабда O'zLiDeP “Ёшлар қаноти” томонидан Олий Мажлис Қонунчилик палатаси ҳузуридаги Ёшлар парламенти, Ўзбекистон Ёшлар ишлари агентлиги, қатор нодавлат нотижорат ташкилотлар ҳамкорлигида ташкил этилган Республика ёшлар конференциясида ҳам шу ҳақда атрофлича сўз юритдик, фикр алмашдик, таклифларимизни ўртага ташладик.\nҲолва деган билан оғиз чучимайди деганларидек, рақамли технологиялар ҳақида гапириш осон, лекин уни иқтисодиётнинг турли тармоқларига жалб қилиш кўп меҳнат ва билим талаб қилади. Йиғилишда айни шу масалада мулоҳаза юритиб соҳани ривожлантиришда замонавий касб ва билимларни пухта эгаллаб келаётган ёшларнинг ўрни ниҳоятда муҳим эканлиги якдиллик билан қайд этилди.\nЎрни келганда рақамли иқтисодиёт нега керак ва у бизга нима беради деган саволга қисқача тўхталиб ўтсак. Кўпчилик, рақамли иқтисодиёт деганда, фақатгина Блокчейн технологиясини ва улардан халқаро молия бозорларида фойдаланиш масалаларини ёки криптовалюталарни тушунади. Тўғри, блокчейн технологияси, криптовалюталар ҳам рақамли иқтисодиётнинг ажралмас қисми. Лекин рақамли иқтисодиёт деганда, рақамли коммуникациялар, IT ёрдамида олиб бориладиган иқтисодиёт тушунилади. Бунинг афзаллиги шундаки, аввало яширин иқтисодиётга барҳам берилади. Негаки, барча операциялар электрон рўйхатдан ўтади ва тизимнинг шаффоф бўлишига эришилади. Лўнда қилиб айтганда, коррупциянинг олди олинади. Қолаверса, ишлаб чиқаришда янги IT технологиялар қўлланилиши туфайли маҳсулот ва хизматларнинг таннархи пасаяди.\nПартиямиз сайловолди дастурида ҳам бу борада аниқ вазифалар қўйилган. Хусусан, “Рақамли Ўзбекистон – 2030” дастурини жорий этиш, “ақлли”, “хавфсиз” шаҳар, “интернет буюмлар” технологияларини кенг жорий қилиш, телекоммуникация инфратузилмасини янада ривожлантириш, ушбу асосда мамлакат ЯИМнинг 30 фоизга ўсиши ҳамда “рақамли иқтисодиётга тайёрлик” ва “АКТ ривожланиши” халқаро индекслари бўйича илғор давлатлар қаторига киришни таъминлаш шулар жумласидандир.\nМақсад, вазифа аниқ. Фақат уни ҳаётга тадбиқ этиш керак. Ҳамма гап шунда. Уларни амалга оширишга озгина бўлсада ҳисса қўшиш учун қуйидаги таклифни илгари сурмоқчиман. Ҳар ойда ёки ҳар чоракда иқтидорли ёшлар учун танловлар уюштириб, рағбатлантириб боришни йўлга қўйиш лозим. Бунга имкон қадар амалий ёндашиш керак. Очиғи, авваллари илмий ишлар, ихтиролар учун ажратилган маблағлар ҳаммаси қоғоз билан бошланиб, қоғоз билан тугарди. Ҳеч ким олимларга илмни маҳсулот кўринишигача олиб кел, деган талабни қўймасди. Илмий ишларнинг барчаси оптиммалаштириш, муқобиллаштириш, таҳлил билан тугарди. Бир сўз билан айтганда, “Стартап” лойиҳалари ва илмий ишларни тўғридан-тўғри бизнесга йўналтириш тизимини яратишимиз керак.\nЯна бир гап. Тадбирнинг аҳамиятли жиҳати шу бўлдики, унда айни пайтда ахборот технологияларига ихтисослашган халқаро компанияларда фаолият юритаётган ёки таҳсил олаётган юртимиз ёшлари билан онлайн тарзда фикр алмашиш имкониятига эга бўлдик. Назаримда бундай амалий тадбирларни тез-тез ўтказиб туриш керак.\nO'zLiDeP Яшнобод тумани Кенгаши раисининг\nёшлар масалалари бўйича ўринбосари,\n“Ёшлар парламенти” аъзоси\nЁшлар қаноти Муносабат


Тошкентда солиқ ходими хотинини ётқизиб, тепкилаганига муносабат билдирилди — Sof.uz\nТошкентда солиқ ходими хотинини ётқизиб, тепкилаганига муносабат билдирилди\n6.11 18:54 321 Ўзбекистон\nТошкент шаҳрида солиқ ходими хотинини ерга ётқизиб, тепкилагани ҳақида хабар берилганди. Давлат солиқ қўмитаси хабар юзасидан ички хизмат текшируви олиб бораётганини маълум қилди.\nХабарга кўра, давлат солиқ хизмати органлари тизимида ходимларнинг касбий фаолияти билан бир қаторда маънавий-ахлоқий хулқ-атворига нисбатан ҳам қатъий тартиб ўрнатилган. Солиқ хизмати органларида зўравонликнинг ҳар қандай шакли, шу жумладан, оилавий зўравонлик кескин қораланиши айтилган. Гендер тенглиги ва барча ходимларнинг тенг ҳуқуқлилиги принципига қатъий амал қилиниши очиқланган.\nВоқеа 2021 йил бошида содир бўлган. Ҳолат юзасидан шу кунга қадар фуқаро томонидан давлат солиқ хизмати органларига мурожаат қилинмаган, шунингдек, ҳуқуқни муҳофаза қилувчи органлардан ҳам маълумот келиб тушмаган. Агар воқеа ҳақида ўз вақтида хабар қилинганда ҳолат тезкорлик билан ўрганилиб, тегишли муносабат билдирилган бўлиши қайд этилган.\nШунингдек, ҳозирда хабарда келтирилган ҳолат бўйича ички хизмат текшируви бошланган бўлиб, унинг якуни бўйича қонунчиликда белгиланган тартибда чора кўрилиши айтилган. Воқеликка бевосита алоқадор бўлмаган касбий фаолиятни сарлавҳа ҳамда матнларда алоҳида урғу бериб кўрсатиш ўринсизлиги ва бу давлат солиқ хизмати органлари ходимларининг шаъни ва қадр-қимматини камситиб, обрўсига путур етказиши айтилган.


Ҳамюртини қутқараман деб поезд тагига тушган йигит ёрдамга муҳтож\nЎз дўстини поезд уриб кетишидан сақлаб қолган Фирдавс Ашуров\nМоскванинг Долгопрудный шаҳарчасида ўзбекистонлик Фирдавс Ашуров электропоезд остига ўзини отган ҳамюртини қутқараман деб оғир жароҳатлар билан шифохонага ётқизилди. Умуртқасида иккита жарроҳлик амалиёти ўтказилган 24 ёшли Фирдавс даволанишни давом эттириши учун моддий ёрдамга муҳтож. Иқтисодий қийинчиликлар боис ўз жонига қасд қилгани айтилаётган ўзбек муҳожири ҳам шифохонада даволанмоқда.\nЧустлик 24 яшар Фирдавс Ашуров икки ҳафтадан буён Москва вилоятининг Долгопрудный шаҳар хирургия бўлимида қолмоқда. У бу ерга 1 август куни шифохонадан узоқ бўлмаган темир йўл станциясида содир бўлган ҳалокат жойидан олиб келинди.\nФирдавснинг укаси Илҳом сўзларига кўра, ўша куни акаси ҳамхонаси бўлган Ҳамид (исмли ўзгартирилган.-таҳр.) исмли йигит билан кўчага чиқиб кетган.\n“Улар чиқиб кетганидан кейин бироз вақт ўтиб менга “Водники” деган станциядан одамлар қўнғироқ қилишди”, дейди Озодлик билан суҳбатда Фирдавснинг укаси Илҳомжон:\n- Ҳамид биз билан бир хонада ётади. Акам ишидан эрталаб 8-9-да келди. Кейин акам чиқиб кетишган эди – “битта одамда телефоним бор, сотамиз, пул қиламиз”, деб чиқиб кетишди. Ярим соатдан кейин телефон бўлди. “Битта бола поезд остига ўзини ташлади, иккинчиси – кейин ташлади! Акангиз ўзини ташлаган!”, деб ўша “Водник”да гувоҳ бўлган ўзбек бола айтиб қолди. Яхши инсон экан: паспорт, документ, телефонларини олиб қўйди ва кейин менга олиб келиб берди. Уларни тасаввурида иккалови поезд остига ўзини ташлаган. Аслида, Фирдавс уни тортиб қолган экан,- деди Илҳом.\nСуҳбатдошнинг айтишига кўра, станцияга яқинлашаётиб Ҳамид ҳамёни ва телефонини Фирдавсга берган ва бирдан тезлик билан яқинлашиб келаётган электричка томон югуриб қолган.\nДўстининг поездга қараб кетаётганини кўрган Фирдавс эса Ҳамиднинг орқасидан югурган.\n- Кейин у ўзини ташлаган поездга. Бу секундда бўлган иш! Фирдавс уни электричкадан тортиб олишга улгураман, деб ташлаган. Поезд аввал Ҳамидни, кейин Фирдавсни урган. Худога шукур, иккаласи ҳам тирик чиқди: қандай қилиб – Худони ўзи билади, чунки у ердан тирик чиқиб бўлмайди. Мен у ерни бориб кўрдим. Биттасини оёқ кийими электричка йўлининг устида турибди... Ўша ерлар қон бўлиб кетибди. Мен аввал уларни ўлди деб ўйладим. Болнисага келсам, “иккаласи реанимацияда, биттаси ўладиган, биттаси – яхши” дейишди менга. Ҳамид бошидан чайқалган, оёғи йиртилган. Акамнинг қовурғаси синган – уни олиб ташлашибдиме-ей, умуртқаси синган, оёқ-қўли шилинган. Ҳозир акамни перевязкага олиб кетишди,- деди билган тафсилотларни гапириб берган Фирдавснинг укаси Илҳом.\nУ акасининг қўл-оёқлари ишлаётгани яхши белги экани тўғрисида врачлар ташҳисини олгани, Фирдавс яқин орада тузалиб кетишига ишонч борлиги тўғрисида ҳам гапирди.\nҲамид ўзини поезд остига ташлашдан олдин яқинлари билан суҳбатлашгани, улар уни “Пул жўнатмаяпсан!” деб койигани маълум бўлди. Ҳамхоналарининг айтишича, бундан икки ой олдин Ҳамид фарзандли бўлган, аммо бошқа ота-оналардек хурсанд бўлиш ўрнига ўз яқинларига ёрдам бера олмаётганидан қаттиқ тушкунликка тушган. “У ҳатто имомга бориб, ўзини ўлдиришини айтган!”, дейди ҳамюртининг бундай ҳолатга тушишига моддий қийинчилик сабаб бўлганини очиқлаган Илҳом.\nШу йилнинг 1 августида содир бўлган бу воқеа натижасида Савёловский йўналиши бўйича поездлар қатнови 20 дақиқага тўхтатилганини хабар қилди “Россия Темир Йўллари”(РЖД) расмий сайти. Ҳодиса эрталабки соат 9:40ларда Икша-Кубинка йўналиши бўйича кетаётган 6227-сонли электропоезд маршрутида содир бўлгани айтилди.\nРоссия Тергов қўмитасининг Москва вилояти бўйича бошқармасида ҳодиса тафтиш этилаётгани ва ҳозирча “бу эркакларнинг ўзини поезд остига улоқтириши сабаблари номаълумлигича қолаётганини” билдиришди.\nМуолажадан чиққан Фирдавс Озодлик билан суҳбатда ўзини ҳечам “қаҳрамон”дек ҳис этмаётгани ва бундай деб атамасликни сўради:\n“Бир неча сонияда бўлган гап: кўз олдимда Ҳамид ўзини поезд остига ташлаётганини кўриб, мен орқасидан автоматик тарзда югурдим. Уни бир қўлиб билан кийимидан ушлаб тортган эдимки, поезд келиб иккаловимизни урди. Кейин нима бўлганини эслай олмайман. Бирмунча вақтдан кейин кўзимни очсам, ҳаммаёқ қон”, деди Фирдавс.\nФирдавс билан суҳбатда у Чуст шаҳридан экани, ёши 24-да экани аниқланди. Яхши жисмоний қувватга эгалиги кўриниб турган бу йигит яккакураш билан шуғулланиши, Москвада шундай спорт клубларидан бирида ишлаб келаётганини айтди.\nҲозирда умуртқасининг икки жойидан жарроҳлик амалиёти ўтказилган чустлик Фирдавснинг яқинлари Долгопрудний шифохонасидаги муолажалар учун ҳозирча пул тўланмагани ва даволаниш ҳаражатларининг катта миқдорда эканлигини гапирмоқда.\nЎз яқинининг жонини сақлаб қолиб, ўзи оғир аҳволга тушган Фирдавс Ашуровга кўмак бериш истагида бўлганлар +79060887200 телефон рақами бўйича унинг яқинларига қўнғироқ қилишлари ёки Озодлик таҳририятига мурожаат қилишлари мумкин.


Каримов азонни нима учун тўхтатганини энди билдим…\nМуҳаррир танлови, Редакция почтасидан | 10/30/2017 1:30 PM 31437 марта ўқилди\nЎзбекистонда қатағон замонида Каримов томонидан мусулмонларнинг энг буюк амоли бўлган азон айтилишининг қачон ва нима сабадан тўхтатилганлигини авлодларимиз тарихи учун айбдорининг бўйнига учмас қилиб илиб, минг фоиз исботладингиз ва кейинги бўладиган тортишув ва бахсларнинг барчасига битта катта нуқта қўйдингиз тамом.\nБизнинг муллоларимизни худо уриб қўйганлигининг исботи эса аҳолисининг қарийб 90 фоизи мусулмонлар бўлган юртимизда бутун фронт бўйлаб мусулмончиликга қарата ўт очган Каримов рухига дуо ўқийдилар яна, товба!\nИсмат ака. Сизга раҳмат. Каримов азонни нима учун тўхтатганини энди билдим…\nМен номоз ўқимайман, рўза ҳам тутмайман аммо худонинг борлигига минг бор аминман.\nЮртимизда адолат тантана қилиши учун ҳалқимиз худони таниши керак ва тан олиши керак албатта.\nАзон инсонлар қалбига худони жойлайди, инсоф диёнатга чорлайди, бировнинг ҳаққидан хазар қилишга ундайди дейишади ва яна кўплаб хусусиятлари ва фойдали томонлари кўп.\nПрезидентимизнинг эзгу амаллари аста секинлик билан рўёбга чиқиб бораверсин.\nҚувончингизга биз ҳам шерикмиз Исмат ака!\nИслом Каримов: Сен Ўзбекистон учун нима қилдинг?\nҚонунга хилоф равишда долларда машина сотиш ҳукуматга нима учун керак?\nИсмат Хушев: Каримов азонни нега тақиқлаган эди?\nМалакали мутахассисларни Ўзбекистонга қайтариш учун нима ишлар қилиниши керак?\nПрезидент Каримов “янги эски” Путиндан нима кутмоқда?\nББС – Мирзиёев ва МХХ: Буёғи энди нима бўлади?\nФарғонадан бизга хат келди: “Озодлик” энди нима дер экан?\nИсмат Хушевга мактуб: “Биз чарчадик. Энди нима десангиз шуни қиламиз…”\nРаҳим Каримов: «Бизга нима етмаяпти, биродарлар?»\nБош муҳаррирга мактуб: Исмат ака нима учун “Озодлик”да ошкор йиғлади?!\nХолислик йук экан Сизда Исмат ака! Сиз мана шу сайт оркали одамларни фикрини манипуляция килаяпсиз! Нима учун мени фикрларимни чикармадингиз? Нима таёкни бир учи Сизга тегиб кетдими? Вахоланки мени шархимда нотугри фикрни узи йук эди. Факат Сизни ва Мухаммад Ёкуб акани мактаб ёзмаган эдим. Шунинг учун чикармабсиз! Койил! Мен талабалик йилларим Кашкадарёлик ва Шахрисбзлик курсдошларимга хавас билан карар эдим! Нимага биласизми? Улар Амир Темурни юртидан булганлиги учун! Ёшлигимдан Амир Темурни мактабда история укитувчимиз билан тортишиб каллалардан минор ясалган деган булимни тухмат деб урис укитувчимиз билан тортишиб чоракни турт билан ёпган эдим. Мен Сизни учратганимда хакикий Амир Темурни авлоди деганидими! Афсуски, аввалига хакикатни ёзган булиб одам йигиб энди эса уларни манипуляцияси билан шугулланаяпсиз. Яъни узингиз хохлаганинигиздек фикрлашларини истайсиз! Бу Сиз яшаётган Канада конунларига хим зиддир! Сиз узингиз айтардингиз хакикат икки тараф фикри билан юзага келади деб жар солар эдингиз. Демак максадингиз сайтни укимишлигини ошириш булган. Энди Амир Темур тугилган ер одамларига хавасим сунди, чунки унинг авлодидан Сизларнинг тутаётган ишингиз фарк килаётганлиги учун!


Airbus ва Siemens гибрид двигателли самолётларни яратишади\n18:28 / 09.04.2016\nФранциянинг Airbus авиақурилиш корпорацияси ва Siemens немис саноат концерни гибрид двигателли самолётларни ишлаб чиқариш учун бирлашишди. Шериклар бундай турдаги йўловчи лайнерларини 2030 йилга келиб ишлаб чиқаришни бошлашни режалаштиришмоқда.\nAirbus ва Siemens пресс-релизларида компаниялар 100 йўловчига мўлжалланган гибрид винтмоторга эга бўлган самолётни яратишни бошлашди. Бу лойиҳада таҳминан 200 инженер иштирок этади. Компаниялар тўрт йилдан сўнг технологиянинг техник реализациясини тақдим этишмоқчи, 2030 йилга келиб эса тижорат учун тайёр маҳсулотни яратишни мўлжаллашган, деб хабар берди Reuters агентлиги.\nБутунлай электр қувватида учадиган самолёт ҳақида сўз кетгани йўқ: электр қуввати ва авиация ёқилғисида ишлайдиган гибрид двигатели яратилади. Siemens вакили Флориан Мартинининг (Florian Martini) сўзига кўра, янги ихтиро пастроқ овоз чиқариши ва ёқилғини камроқ истеъмол қилиши билан бошқа самолёт двигателларидан фарқланиб туради.\nТаҳмин қилинишича, Airbus гибрид авиалайнерлари 25 фоизга камроқ ёқилғини истеъмол қилишади. Двигателларнинг электр манбаида ишлаш режимига ўтилганда эса қўниш ва учиш жараёни деярли овозсиз бўлади. Бундай самолётлар қайта ёқилғи қуйилгунча 1 минг километрни тўхтамасдан учиб ўта олади.\nAirbus Group бош директори Том Эндерснинг (Tom Enders) таъкидлашича, компания авиация соҳасида зарарли моддаларнинг атроф-муҳитга чиқарилишини умуман бартараф этилишига интилмоқда.\nЕвропа мамлакатларининг ҳукуматлари карбонат ангидрид газининг атмосферага чиқарилишининг 2050 йилда 2000 йилга нисбатан 75 фоизга туширишни авиакосмик компанияларнинг олдига муҳим вазифа этиб қўйишмоқда.


“Ливерпуль” Испаниядан футболчи олиб келмоқчи | Qalampir.uz\n“Ливерпуль” Испаниядан футболчи олиб келмоқчи\nСпорт\t10 Ноябрь 16:37 1377\n“Ливерпуль” “Вильярреал” ҳужумчиси Арно Груневелдни сотиб олишни режалаштирмоқда. Бу ҳақда журналист-инсайдер Фабрицио Романо хабар берди.\nМерсисайдликлар раҳбарияти жорий йил ёзги трансфер ойнасидаёқ Груневелдни харид қилмоқчи эди, аммо “Вильярреал” футболчи учун курашда ғалаба қозонди. Шунга қарамай “Ливерпуль” Голландия терма жамоаси футболчиси борасидаги режаларидан воз кечмаган.\nАрно жорий йил ёзда “Борнмут”дан “Вильярреал”га ўтган эди. Мавсум давомида ҳужумчи жамоаси сафида 15 та ўйинда майдонга тушиб, 7 гол урган ва 2 та голли узатмани амалга оширган.\nШунингдек, “Реал Сосьедад” ярим ҳимоячиси Микель Мерино ва Александр Исак ҳам фаолиятини “Ливерпуль”да давом эттириши мумкин. Испания ва Швеция терма жамоаси футболчилари билан шартнома имзолаш орқали бош мураббий Юрген Клопп майдон маркази ва ҳужум чизиғини янада кучайтирмоқчи.\nМаълумот учун, жорий йилнинг 3 октябрь куни “Ливерпуль” UEFA Чемпионлар лигаси гуруҳ босқичи 4-турида “Атлетико”ни мағлуб этган (2:0) ва ушбу ғалаба эвазига барча турнирлардаги мағлубиятсиз сериясини 25 та ўйинга етказиб олганди. Бироқ, АПЛ 11-турида “Вест Хэм”дан учралган мағлубият сабаб ушбу серия ўз якунига етди.\nЛиверпуль Вильярреал Арно Груневелд Фабрицио Романо Александр Исак\n03 Декабрь 14:30 57871\n03 Декабрь 15:41 41926\n04 Декабрь 11:13 24893


Ўзбекистон Республикаси Президентининг «Ислом тараққиёт банки иштирокида Хоразм вилояти Тошсокин тизимининг магистрал суғориш каналларини тиклаш лойиҳасини амалга ошириш чора-тадбирлари тўғрисидаги» 2012 йил 6 ноябрдаги ПҚ-1849-сонли қарори\n2015-йил 2-квартал статистик ва таҳлилий ахборотлар (875 кб)\n2015 йилнинг январь-июнь ойларида қишлоқ хўжалиги маҳсулотлари ишлаб чиқариш амалдаги нархларда 1076621,6 млн. сўмни ва 2014 йилнинг шу даврига нисбатан 106,2 фоизни ташкил қилди.\nҚишлоқ хўжалиги маҳсулотлари ишлаб чиқаришнинг умумий ҳажмида деҳқончилик маҳсулотлари ишлаб чикариш ҳажми 322702,9 млн. сўмни (2014 йил январ-июнига нисбатан 104,9 фоиз), чорвачилик маҳсулотлари - 753918,7 млн. сўмни (106,8 фоиз) ташкил этди.\nҚишлоқ хўжалиги маҳсулотлари ишлаб чиқаришнинг умумий ҳажмида деҳқончилик маҳсулотларининг улуши 30,0 фоизни, чорвачилик маҳсулотлари 70,0 фоизни ташкил қилди.\nДехқончилик. Барча тоифадаги хўжаликларда жорий йил ҳосили учун қишлоқ хўжалик экинларининг умумий майдони 231,3 минг га.ни ташкил қилди.\nБошоқли дон экинлари билан банд бўлган экин майдони 52,4 минг гектар, пахта экин майдони 101,6 минг гектар, картошка – 5,6 минг гектар, сабзавот экинлари – 14,9 минг гектар майдонни ташкил қилди.\nҳосил йиғими. 2015 йилда барча тоифадаги хўжаликлар томонидан 199,6 минг тонна бошоқли дон экинлари ишлаб чиқарилган бўлиб, шундан 199,0 минг тонна буғдой.\nБарча тоифадаги хўжаликларда 59,3 минг тн. картошка қазиб олинди (2014 йилга нисбатан 9,8 фоизга кўп), 68,4 минг тн. сабзавот (7,1 фоизга кўп) 3,4 минг тн. полиз экинлари (6,3 фоизга кўп) 29,7 минг тн. мева ва резаворлар (6,7 фоизга кўп) ва 0,5 минг тн. узум (10,6 фоизга кўп) етиштирилди.\nЧорвачилик. 2015 йилнинг 1 июль ҳолатига йирик шохли қорамоллар сони ўтган йилнинг шу даврига нисбатан 7,2 минг бошга (1,0 фоизга), шу жумладан сигирлар 9,0 минг бошга (3,0 фоизга), қўй ва эчкилар 2,5 минг бошга (0,7 фоизга), паррандалар 135,0 минг бошга (3,2 фоизга) кўпайди.\n2015 йилнинг январ-июн ойларида барча тоифадаги хўжаликларда 71,1 минг тонна тирик вазнда гўшт (ўтган йилга нисбатан 106,0 фоиз), 451,6 минг тонна сут (107,9 фоиз), 235,8 млн дона тухум (107,7 фоиз), 725 тонна жун (104.3 фоиз), 4,8 минг дона қоракўл тери (105,5 фоиз) етиштирилди.\nБарча ҳудудларда чорвачилик маҳсулотлари (гўшт, сут, тухум) ишлаб чиқаришнинг ўсиши асосан деҳқон хўжаликлари ҳисобига бўлиб, гўшт ишлаб чиқариш умумий ҳажмида уларнинг улуши 96,3 фоизни, сут ишлаб чиқаришда – 95,6 фоизни, тухум ишлаб чиқаришда – 69,8 фоизни ташкил этди.\n2015 йилнинг 1 июль ҳолатига фермер хўжаликларида 53,4 минг бош йирик шохли қорамол, шу жумладан 19,9 минг бош сигир, 27,5 минг бош қўй ва эчкилар, 994,0 минг бош паррандалар мавжуд бўлиб, 2015 йилнинг 1 июлига нисбатан йирик шохли қорамоллар сони 101,5 фоизни, шу жумладан сигирлар 107,0 фоизни, қўй ва эчкилар 102,2 фоизни, паррандалар 100,2 фоизни ташкил қилди.\n2014 йил январь-июнга нисбатан фоиз